SEMUA SUDAH SELESAI, APA LAGI KITA MAHU?

KENYATAAN MEDIA MAJLIS PRESIDEN PAKATAN HARAPAN
 13 JULAI 2017

 Menyedari bahawa rakyat mengharapkan perubahan politik negara ke arah pemerintahan yang lebih demokratik, adil dan sejahtera serta sebuah kerajaan yang komited untuk melaksanakan reformasi institusi, menjalankan tadbirurus yang baik dan mengutamakan kebajikan rakyat; dan

 Menginsafi bahawa Malaysia di bawah pemerintahan kerajaan Barisan Nasional sedang berada di dalam keadaan krisis yang tenat, terpalit dengan skandal rasuah dan salah guna kuasa yang amat luar biasa, dan rakyat menanggung beban;

 Maka, Pakatan Harapan mengambil tanggungjawab untuk membela rakyat dan membina semula negara yang dirosakkan oleh pentadbiran Dato Sri Najib Tun Razak.  Melalui kesatuan politik di antara KEADILAN, DAP, AMANAH dan PPBM, kami akan menggembleng seluruh kekuatan rakyat untuk memenangi pilihanraya umum ke-14 dan membentuk kerajaan.

 Oleh yang demikian, Pakatan Harapan mendokong matlamat-matlamat berikut:

 1) Menurunkan kerajaan pimpinan kleptokrat yang diketuai oleh Dato Seri Najib Tun Razak;

 2) Memulihkan kedaulatan dan keluhuran undang-undang seperti yang termaktub di dalam Perlembagaan Malaysia;

 3) Membatalkan dan memperbetulkan semua tindakan yang melanggar undang-undang dan menggadaikan kepentingan rakyat di bawah pentadbiran Dato’ Seri Najib termasuk mendapatkan kembali wang rakyat yang hilang melalui skandal besar seperti 1MDB;

 4) Membebaskan semua tahanan politik dan menggugurkan semua dakwaan politik;

 5) Reformasi undang-undang dan institusi yang telah disalahgunakan terutamanya berhubung kuasa Perdana Menteri; dan

 6) Menghadkan penggal perkhidmatan Perdana Menteri kepada dua penggal sahaja.

 Sebagai tanda kesatuan politik yang lebih jitu, segar dan dinamik, Majlis Presiden Pakatan Harapan bersetuju menerima struktur kepimpinan Pakatan Harapan yang baharu iaitu:

 Ketua Umum:
 Dato’ Seri Anwar Ibrahim

 Pengerusi:
 Tun Dr Mahathir Mohamad

 Presiden:
 YB Datuk Seri Dr Wan Azizah Wan Ismail

 Timbalan-Timbalan Presiden:
 YB Tan Sri Muhyiddin Yassin
 YAB Lim Guan Eng
 Tuan Haji Mohamad Sabu

 Naib- Naib Presiden:
 YAB Dato’ Seri Mohamed Azmin Ali
 YB Dato’ Seri Mukhriz Mahathir
 YB Chong Chieng Jen
 Tuan Haji Salahuddin Ayub

 Ketua Setiausaha:
 Datuk Saifuddin Abdullah

 Bendahari:
 YB M. Kula Segaran

 Sejurus mendapat mandat rakyat dalam PRU-14, dalam tempoh 100 hari pertama setelah membentuk kerajaan, Pakatan Harapan komited untuk melaksanakan perkara-perkara berikut:

 • Menghapuskan GST;
 • Menstabilkan harga petrol;
 • Memberi fokus kepada usaha meringankan beban rakyat;
 • Memulakan proses reformasi institusi secara menyeluruh;
 • Memerangi rasuah hingga ke akar umbi;
 • Menubuhkan Suruhanjaya Siasatan Di-Raja Skandal 1MDB; dan
 • Memulihkan FELDA.

 Pakatan Harapan memberi komitmen bahawa proses memohon pengampunan dan pembebasan Dato’ Seri Anwar Ibrahim akan dimulakan dalam tempoh seminggu selepas Pakatan Harapan membentuk kerajaan.

 Permohonan yang dikemukakan mengikut proses undang-undang ini, dengan perkenan Duli Yang Maha Mulia Seri Paduka Baginda Yang di-Pertuan Agong, akan membolehkan Dato’ Seri Anwar Ibrahim kembali mengambil bahagian semula dalam politik negara sepenuhnya.

 Ditandatangani oleh:

 YABhg Tun Dr Mahathir Mohamad
 Pengerusi PPBM

 YB Datuk Seri Dr Wan Azizah Wan Ismail
 Presiden KEADILAN

 YB Tan Sri Muhyiddin Yassin
 Presiden PPBM

 YB Tan Kok Wai
 Pemangku Pengerusi DAP

 YBhg Tn Hj Mohamad Sabu
 Presiden AMANAH
(Terima kasih kepada pengomen-pengomen blog ini yang berhujah dengan bernas, berfakta, tidak mencarut dan tidak juga melucah. Juga diucapkan terima kasih kepada rakan-rakan yang selalu mengingatkan agar kita perlu sentiasa berbudi bahasa serta berhemah sebagai tanda kita manusia yang bertamadun dan bermaruah.
Blog ini tidak bertanggungjawab atas segala komen liar, lucah, mencarut dan tiada hemah. Ia adalah pandangan peribadi dan mereka yang berkenaan harus bertanggungjawab sepenuhnya mengenai perkara itu. Selain itu, blog ini berhak memadam komen yang tidak wajar dan keterlaluan tersebut – Terima kasih)

Ulasan Blog
 – Semua keraguan, tanda tanya dan permasalahan yang selama ini membelenggu Pakatan Harapan kini sudah pun berakhir. Struktur kepimpinan dan logo yang akan digunakan untuk menentang UMNO dan BN tidak lagi menjadi masalah, hanya menunggu masa saja untuk didaftarkan.

 Melihat barisan kepimpinan dan logo Pakatan Harapan, ternyata memang ada “ummppphh”  dan bakal menggerunkan Najib Razak serta seluruh kepimpinan UMNO dan BN.

 Tun Mahathir Mohamad dan Anwar Ibrahim sekarang secara sah kembali berganding bahu. Bahkan dengan menjadi Pengerusi Pakatan Harapan, Tun Mahathir adalah panglima di medan perjuangan sementara Anwar sebagai Ketua Umum akan merangka idea serta strategi tambahan daripada dalam penjara.
Jika dulu ketika bersama dalam kerajaan, mereka melakukannya untuk memaju dan membina negara, kini gandingan itu muncul kembali untuk menumpaskan kleptoktasi dan menyelamatkan negara.

 Barisan kepimpinan Pakatan Harapan inilah yang akan pergi menjelajah ke seluruh negara, bukan saja untuk mencetuskan tsunami Melayu, Cina atau India ke arah perubahan, tetapi juga tsunami rakyat Malaysia secara keseluruhannya.

 Selain struktur kepimpinan dan logo yang tidak lagi menjadi masalah, dalam PRU 14 akan datang, pengundi dan rakyat Malaysia juga jelas ada pilihan yang lebih terbuka dan terbentang terang di depan mata.

 Jika mahu GST dihapuskan dan harga petrol yang lebih stabil, pilih dan undilah Pakatan Harapan. Sebaliknya kalau mahu GST terus mencengkam dan kenaikan petrol yang sentiasa membebankan, kekalkanlah Najib, UMNO dan BN.

 Jika mahu skandal 1MDB dapat dirungkai dan wang berbilion yang hilang dikembalikan, penyelesaiannya adalah Pakatan Harapan. Kalau mahu kemungkinan wang negara terus hilang lagi dan lagi serta  tiada apa-apa tindakan dilakukan, pilihlah lagi UMNO dan BN.
Malah, enam matlamat Pakatan Harapan yang digariskan bersama adalah tanda-tanda dan iltizam ke arah reformasi dan bermulanya tiupan angin harapan yang memberi kebaikan kepada seluruh rakyat jelata sebaik UMNO dan BN dapat ditumbangkan.

 Akhirnya, kitalah yang harus pintar membuat pilihan. Jika sepanjang 22 tahun berkuasa dulu, Tun Mahathir beberapa kali bertindak bijak dan menakjubkan dalam menyelamatkan negara, sudah tentu kita sebagai rakyat yang waras lebih meyakini beliau mampu melakukan sekali lagi kali ini  bersama gandingan yang mantap dalam kepimpinan Pakatan Harapan.
Dibandingkan dengan Najib yang hanya tahu menjual, menjual dan menjual, kekalnya beliau berkuasa lagi tentu saja lebih menakutkan kita dan generasi yang seterusnya.

 Maka, kepada pengundi yang bakal membuat pilihan, setelah terbentuknya barisan kepimpinan yang terbaik, logo yang menarik dan komitmen 100 hari yang seharusnya membuatkan kita lebih celik – apa lagi yang kita mahu dalam meyakini dan menuju perubahan yang akan menjadi kenyataan nanti?
(ShahbudinHusin 14/07/2017)

0

0

votes
Article Rating
Kongsikan artikel ini


PENTING SANGATKAH IKRAR BEBAS RASUAH UNTUK DITANDATANGANI?

Memetik kenyataan Ketua Pesuruhjaya SPRM, Dzulkifli Ahmad, dilaporkan hanya Pulau Pinang saja belum lagi menyatakan persetujuan untuk menandatangani Ikrar Bebas Rasuah atau IBR sebagai tanda komitmen untuk memerangi jenayah tersebut.
Semua negeri yang ditadbir BN telah pun menandatangani IBR itu, manakala Selangor dan Kelantan, meskipun belum juga berbuat demikian, tetapi telah menyatakan kesediaan untuk menandatanganinya.
Penting sangatkah IBR itu sehingga Ketua Pesuruhjaya SPRM menyatakan kesalnya terhadap Pulau Pinang yang enggan menandatanganinya?
Apakah negeri-negeri yang menandatangani IBR itu tiada kes rasuah berlaku,  pimpinan kerajaannya benar-benar berusaha memerangi rasuah dan mereka tidak terpalit sama-sekali dengan sebarang elemen rasuah?
Atau negeri-negeri tersebut sekadar menandatanganinya semata-mata untuk menutup pendangan ramai terhadap kebejatan sendiri?
Tidak ada sama-sekalikah kes rasuah selama ini berlaku di negeri yang menandatangani IBR itu?
Tidak pernahkah timbul perbualan orangramai mengenai kekayaan dan kehidupan mewah pimpinan kerajaan dan segala kaum kerabatnya di negeri-negeri yang menandatangani IBR yang mungkin berpunca daripada amalan rasuah?
Adakah kerana Pulau Pinang tidak menandatangani IBR itu, maka ia bermakna mereka tidak serius memerangi rasuah berbanding negeri-negeri yang lain?
Bukanlah jika ada sebarang kes rasuah, memang menjadi tanggungjawab SPRM untuk menyiasat, menangkap dan mendakwa di mahkamah tanpa mengambil kira sama ada IBR ditandatangani atau tidak?
Jika begitu, apa yang nak kecoh-kecoh sangat dengan IBR itu?
Adakah dengan adanya IBR juga, SPRM hanya percaya sepenuhnya kepada ikrar tersebut dan mengurangkan tumpuan ke negeri-negeri berkenaan serta memberi lebih perhatian kepada Pulau Pinang yang tidak menandatanganinya?
Terlanjur adanya IBR ini, kenapa tidak SPRM turut memanjangkannya kepada semua menteri termasuk Perdana Menteri dan Timbalan Perdana Menteri, kementerian-kementerian, agensi kerajaan, GLC dan sebagainya?
Adakah Pejabat Perdana Menteri dan Kementerian Kewangan yang paling banyak memberi kelulusan projek selama ini, pernah menandatangani sebarang IBR?
Begitu juga dengan 1MDB, Felda, FGV, Felcra dan lain-lainnya, tidak mahukah mereka diminta sama untuk menandatangani IBR tersebut?
Dan akhirnya bukankah lebih gempak dan menaikkan lagi nama SPRM jika Perdana Menteri, Menteri Kewangan dan Pengerusi Lembaga Penasihat 1MDB juga dapat menurunkan tandatangannya berkenaan IBR?
(ShahbudinHusin 15/07/2017).

0

0

votes
Article Rating
Kongsikan artikel ini


SAMPAI ELAUN GURU PELATIH PUN KENA MANSUH, DUIT GST RM40 BILION SETAHUN
PERGI MANA?

Perdana Menteri, Najib Razak selama ini begitu marah dan tersinggung   apabila ada dakwaan bahawa Malaysia di bawah kepimpinannya adalah negara yang gagal atau selalu disebut sedang menuju kepada bankrap.
Kata beliau, mana mungkin semua itu berlaku kerana asas ekonomi negara masih utuh, pertumbuhannya berkembang dengan baik dan Malaysia masih menjadi antara tumpuan pelabur asing.
Dengan Bank Negara meramalkan kadar pertumbuhan ekonomi antara 4.3 hingga 4.8 peratus, Kementerian Kewangan pula menjangka kadar KDNK tahun ini boleh mencecah 5.0 peratus, berbilion pelaburan daripada China mencurah datang di samping pelbagai penilaian lain yang bersifat positif, Najib selalu mengatakan andaian negara gagal itu bukan saja tidak benar, malah berniat jahat.
Dengan kata lain, berdasarkan semua gambaran itu, negara tentulah mempunyai banyak wang untuk dibelanjakan.
Puak-puak pembela Najib pup selalu menepis tanggapan negara gagal atau menuju bankrap itu dengan mengatakan McDonalds dan KFC selalu penuh, musim Hari Raya di Jalan Masjid India sesak seperti biasa, Tesco serta Mydin tetap dikunjungi ramai dan setiap kali musim perayaan, lebuhraya padat dengan kenderaan.
Lebih dari itu, kata mereka lagi,  Najib juga adalah pemimpin terbaik dalam menguruskan negara ini berbanding yang lain-lainnya.
Hehehehe…..lawaknya!!
Jika begitu, adakah berita terbaru yang mengatakan elaun untuk pelatih guru yang mengikuli latihan di IPG akan dimansuhkan pada tahun depan dan mereka diminta memohon pinjaman PTPTN, bukan satu lagi petanda bahawa negara kita tiada wang dan boleh ditakrif sebagai gagal?
Selain elaun yang akan dimansuhkan mulai tahun depan itu mengejutkan ramai ibu-bapa yang menghantar anak-anak mereka pada ke IPG pada minggu lalu,  elaun yang diterima untuk tahun ini iaitu tahun terakhir diberikan juga berkurangan menjadi RM430 saja sebulan berbanding RM650 sebulan sebelum ini.
Berapa sangat jumlah pelatih guru pada setiap tahun sehingga bebannya terasa sangat besar bagi kerajaan untuk menanggungnya sedangkan bakal-bakal guru ini memainkan peranan penting menyumbang dari segi pendidikan kepada anak bangsa?
Bukankah pelatih-pelatih guru itu apabila menamatkan pengajian, mereka akan terus berkhidmat dengan kerajaan sehingga pencen?
Jadi, apa masalahnya meneruskan pemberian elaun pengajian dan sara hidup seperti sebelum ini berbanding menghendaki mereka meminjam dengan PTPTN yang hanya menyebabkan mereka sudah  pun menanggung hutang sebelum menjejakkan kaki ke dunia pekerjaan?
Kenapa sebelum ini, elaun itu boleh diberikan, malah ketika era kepimpinan Tun Abdullah Badawi yang dikata paling lemah dan tidak tahu apa-apa itu pun, ia tidak pernah dihentikan?
Mana perginya semua wang dalam negara kita sekarang?
Siapa yang boros dan kuat berbelanja?
Mana juga perginya tambahan RM40 bilion setahun yang dikutip melalui GST sejak cukai itu diperkenalkan oleh Najib?
Kenapa sebelum adanya GST yang bermakna tiada tambahan RM40 bilion kepada negara, elaun pelatih guru sentiasa dapat diberikan?
Tidak cukup lagikah tambahan RM40 bilion itu serta wang berbilion-bilion lagi yang kononnya datang dari China untuk memakmurkan negara, yang sebahagian kecil penerimanya ialah bakal-bakal pendidik anak bangsa?
Kalau bukan negara gagal atau sedang menuju bankrap di bawah pimpinan Najib, gelaran apa lagi kita mahu panggil  kerajaan sekarang?
Kepada guru-guru, bakal guru, guru pencen, ibu-bapa kepada guru, ibu-bapa bakal guru, anak guru, menantu guru dan segala yang berkaitan dengan guru, inilah masanya untuk menukar kerajaan kerana hanya kerajaan baru nanti akan mengembalikan segala elaun dan kemudahan itu seperti yang biasa diterima sebelumnya.
(ShahbudinHusin 15/07/2017).

0

0

votes
Article Rating
Kongsikan artikel ini


KALAU BETUL NAK LAWAN UMNO, KENAPA PAS TUNJUK KACAU DI PERMATANG PAUH?

Hanya beberapa hari setelah Pakatan Harapan mengumumkan struktur kepimpinan beserta logonya yang serta-merta membuatkan UMNO tersentak, kalut, terpinga-pinga dan mamai, Pas tiba-tiba muncul dengan impian yang sama iaitu mahu menggapai Putrajaya juga.
Jika dulu parti itu hanya mahu jadi penasihat kepada kerajaan, enggan berebut kuasa dengan UMNO dan kerusi Parlimen yang mahu ditandingi sekadar 100 saja dengan sasaran menang cuma 40 adanya, dan ia adalah gambaran jelas bahawa Pas tidak ada cita-cita untuk menubuhkan kerajaan secara sendirian, kini sesuai dengan pembentukan rasmi Pakatan Harapan yang merupakan pilihan untuk menggantikan UMNO dan BN, pendirian Pas juga turut berubah sama.
Daripada 100 kerusi, Pas kini melalui pengumuman oleh Naib Presiden, Idris Ahmad mengubah jumlah kerusi Parlimen yang mahu ditandinginya kepada 140 dengan matlamat barunya untuk membentuk kerajaan sendiri.
Ini bermakna, daripada 140 kerusi itu, Pas bercita-cita dan berhasrat untuk menang sekurang-kurangnya 112 kerusi – jumlah minimum yang diperlukan oleh mana-mana parti atau gabungan untuk membentuk sebuah kerajaan daripada 222 kerusi Parlimen keseluruhannya.
Sifir mudahnya ialah dulu Pas nak bertanding 100 kerusi, matlamat menangnya cuma 40 kerusi saja dan jauh daripada layak untuk menubuhkan kerajaan.
 Bermakna juga, 60 kerusi selebihnya Pas hanya sedia kalah atau mereka memang tahu akan kalah di kawasan-kawasan tersebut.
Kini, dengan tiba-tiba Pas ingin bertanding 140 kerusi dengan sasaran kemenangan baru ialah 112 kerusi iaitu sesuai dengan cita-cita mahu membentuk kerajaan.
Maknanya, daripada 140 kerusi yang bakal ditandingi Pas dalam pilihanraya akan datang, kawasan yang mereka sedia kalah atau tahu akan kalah cuma tinggal 28 kerusi saja.
Kalau tidak, macam mana Pas boleh yakin mampu menubuhkan kerajaan melalui penyertaan bertanding cuma 140 Parlimen itu.
Wowww…hebatnya Pas!!
Tiba-tiba saja ada sasaran baru dan keyakinan baru untuk membentuk kerajaan seperti sudah dapat wahyu dari langit nan biru?
Adakah semua ini suatu impian, cita-cita atau angan-angan?
Betulkan Pas boleh menang sehingga 112 kerusi Parlimen?
Jika menang, siapa calon Perdana Menteri dan Timbalan Perdana Menteri daripada Pas?
Siapa pula bakal barisan anggota kabinetnya?
Siapa Menteri Kewangan, Menteri Pertahanan, Menteri Dalam Negeri, Menteri Perdagangan Antarabangsa dan Industri dan sebagainya?
Ataukah cita-cita Pas mahu meletakkan calon di 140 kerusi Parlimen hanya bertujuan melebarkan gangguan kepada Pakatan Harapan dan seterusnya memberi kelebihan kepada Najib, UMNO, BN dan kerajaan kleptokrasi mengekalkan kuasanya?
Mengapa hanya setelah Pakatan Harapan selesai mengumumkan struktur kepimpinannya, barulah Pas mengubah turut matlamat mahu bertanding daripada 100 kepada 140 kerusi Parlimen?
Kenapa tidak sebelum ini lagi?
Dalam pengumuman tersebut, Idris juga menolak dakwaan Tun Mahathir Mohamad bahawa Pas “makan dedak” pemberian UMNO, mengatakan mereka masih lagi merupakan parti pembangkang serta tetap dengan pendirian ingin menumbangkan UMNO dan BN.
Ewah…ewah…benarkah lagu tu?
Jika begitu, mengapa Pas melakukan pelancaran jentera pilihanrayanya dengan bermula di Permatang Pauh, satu kawasan yang merupakan kubu kuat PKR?
Kalau benar mahu menentang UMNO dan tiada sekelumit pun hasrat mahu memberi kelebihan kepada BN, kenapa Pas tidak melakukan pelancaran jentera pilihanrayanya di Pekan, Pahang; Bagan Datuk, Perak atau di Sembrong, Johor?
Mengapa juga pelancaran jentera pilihanraya Pas tidak dilakukan di Marang, kawasan Parlimen yang merupakan kubu kuat Hadi Awang sendiri atau di mana-mana kawasan milik Pas?
Ehem…ehem….kita minum dulu!!
(ShahbudinHusin 17/07/2017)

0

0

votes
Article Rating
Kongsikan artikel ini


PAKATAN HARAPAN ATAU HISHAMMUDDIN SENDIRI YANG BERKECAMUK?

Sepupu Najib Razak, Naib Presiden UMNO, Menteri Pertahanan dan Menteri Tugas-Tugas Khas (banyaknya jawatan?), Hishammuddin Hussein menyifatkan pembentukan kepimpinan Pakatan Harapan yang diumumkan baru-baru ini sebagai berkecamuk, tanpa hala tuju yang sebenar, tidak menentu serta perlantikan dibuat secara semberono.
“Berkecamuk. Sekarang pun pemimpin main semberono, dia pakai lantik tiga orang itu (Anwar Ibrahim, Tun Mahathir Mohamad dan Dr. Wan Azizah Wan Ismail)…yang lain apa ceritanya?
“Mana nak letak Mukhriz Mahathir, mana nak letak Shafie Apdal, mana nak letak Muhyiddin Yassin? Itu semua jadi tanda tanya,” katanya ketika merasmikan Mesyuarat Perwakilan UMNO Bahagian Lenggong, Perak sebagaimana yang dilaporkan oleh Bernama.
Berkecamuk? Apanya yang berkecamuknya?
Anwar adalah Ketua Umum, Tun Mahathir Pengerusi dan Dr. Wan Azizah pula merupakan Presiden Pakatan Harapan.
Bukankah cantik dan tersusun perlantikan tersebut?
Berkenaan dengan Muhyiddin, beliau adalah berjawatan Timbalan Presiden Pakatan Harapan bersama Lim Guan Eng dan Mohamad Sabu, sementara Mukhriz memegang jawatan Naib Presiden bersama Azmin Ali, Chong Chieng Jen dan Sallahuddin Ayub.
Shafie Apdal pula memang tidak dilantik sebarang jawatan dalam Pakatan Harapan kerana Parti Warisan Sabah yang dipimpinnya tidak menganggotai gabungan itu, sebaliknya bekerjasama dalam suatu persefahaman untuk sama-sama menumbangkan UMNO dan BN dalam pilihanraya umum akan datang.
Rasanya berita mengenai kedudukan Muhyiddin dan Mukhriz ini sudah pun diketahui oleh semua orang, begitu juga tentang kedudukan Parti Warisan Sabah yang dipimpin oleh Shafie.
Jadi, yang Hishammuddin masih bertanya mana Pakatan Harapan nak letak Muhyiddin, Mukhriz dan Shafie Apdal itu apa hal pulak?
Bukankah Muhyiddin dan Mukhriz sudah pun ada tempat dan kedudukan masing-masing dalam Pakatan Harapan?
Shafie memang tidak perlu diberikan jawatan kerana tidak bersama secara rasmi dalam Pakatan Harapan.
Tak baca berita ke atau masih duduk dalam gua?
Adakah juga talian internet di Sembrong masih lembab dan perlahan?
Dengan masih bertanya perkara yang tidak sepatutnya ditanya, siapakah yang sebenarnya sedang berkecamuk, tidak menentu dan semberono?
(ShahbudinHusin 16/07/2017)

0

0

votes
Article Rating
Kongsikan artikel ini


UMNO SAH MATI AKAL, AKHIRNYA HANYA LOGO HARAPAN JADI MODAL CECEHAN

Kejayaan Pakatan Harapan membentuk struktur kepimpinan, sekaligus bermakna perbalahan dan perbezaan pendapat mengenai kedudukan serta jawatan sudah pun berakhir serta mematikan isu DAP sebagai ancaman, akhirnya telah membuatkan pimpinan UMNO mati akal dan kemurungan.
Dalam struktur kepimpinan itu, walaupun di peringkat tertingginya masih diketuai majoriti pemimpin lama, tetapi ia adalah keperluan dan suatu komiten terbaik untuk menyingkirkan Najib Razak, UMNO dan BN.
Dengan pengalaman, aura dan pengaruh tersendiri mereka itu, ajakan kepada rakyat untuk melakukan perubahan lebih mungkin menjadi realiti berbanding jika terus pemimpin muda mengemudi pilihanraya. Setelah memenangi pilihanraya dan mendapat kuasa, pemimpin lama dan berpengalaman ini tidak mungkin terlalu lama berada di atas sana.
Berapa lama Tun Mahathir Mohamad, Anwar Ibrahim, Dr. Wan Azizah Wan Ismail dan Muhyiddin Yassin boleh bertahan dalam usia mereka yang kian meningkat sekatang?
Mereka berada di kedudukan sekarang hanyalah sebagai pembimbing dan peneraju sementara sebelum menyerahkannya kepada pemimpin-pemimpin muda yang berada di lapisan kepimpinan kedua.
Berbanding UMNO yang mungkin hanya ada Khairy Jamaluddin sebagai pemimpin muda, Pakatan Harapan sebaliknya ada Azmin Ali, Rafizi Ramli, Mukhriz Mahathir, Tony Pua, Nurul Izzah, Syed Saddiq dan sederetan yang lain lagi.
Sebab itu, struktur kepimpinan Pakatan Harapan ini mudah difahami oleh rakyat bahawa ia tidak lain bertujuan untuk lebih memungkinkan Najib dapat disingkirkan dan UMNO serta BN boleh dikalahkan. Setelah proses pemulihan negara dilakukan, giliran yang mudalah pula mengambil alih kepimpinan kerajaan.
Oleh kerana tiada lagi alasan dan sama mati akal untuk terus menyerang, Zahid Hamidi hanya mampu mengatakan struktur kepimpinan Pakatan Harapan itu umpama kapal yang mempunyai tiga nakhoda yang berbeza haluan yang katanya, lebih mungkin akhirnya akan karam di lautan politik penuh cabaran.
Tetapi Zahid Hamidi mungkin terlupa bahawa tiga nakhoda berkenaan tidak lagi berbeza haluan, sebaliknya sudah sehati sejiwa dan setuju untuk bergerak dengan satu tujuan.
Tidakkah kapal yang dikendali oleh tiga nakhoda yang sehati sejiwa akan jadi lebih terurus dan mampu meredah ombak serta badai di lautan berbanding kapal yang dikendali hanya seorang nakhoda, lebih-lebih lagi jika nakhoda itu lanun yang tentunya lebih sibuk menjaga hasil samunannya semata-mata?
Yang paling terbaik, tentunya berdasarkan pengalaman Tun Mahathir dan kesediaan serta jiwa besar  Lim Kit Siang untuk bertoleransi, struktur kepimpinan Pakatan Harapan itu secara langsung membunuh semua percubaan UMNO untuk mengaitkan DAP sebagai ancaman kepada kedudukan orang-orang Melayu serta masa depan negara.
Jika dulu Salleh Said Keruak mengatakan Pakatan Harapan adalah gabungan yang akan dikuasai oleh DAP serta beberapa yang lain pula mengatakan Lim Kit Siang akan dilantik sebagai Perdana Menteri, lucu sekali apabila selepas struktur kepimpinan baru ini diumumkan,  mereka berteriak bertanya, di mana pemimpin DAP dalam tiga kedudukan tertinggi Pakatan Harapan?
Pemimpin UMNO ini benci dan cuba menakutkan orang Melayu dengan DAP atau mereka sebenarnya sayangkan DAP?
Lantaran kemurungan, terdesak dan mati akal itu, apa yang mampu mereka lecehkan sekarang hanyalah berkaitan logo Pakatan Harapan atau singkatannya Harapan saja.
Ada yang mengatakan logo itu macam roket DAP, mirip lambang Star Trek, seperti bungkusan nasi lemak, malah ada yang menyamakannya dengan bentuk hidung Tun Mahathir.
Adoiii…kesiannnnya mereka!!
Nampak sangat mati akal tahap kronik sedang melanda dan otak tak lagi “centre” seperti sebelumnya. Mereka ini kalau pergi hospital sudah tentu kena tahan di wad dalam sehari dua agar dapat normal seperti sediakala.
Dengan hanya mampu melecehkan logo Pakatan Harapan sebegitu rupa, gambarannya ialah sementara ada yang mula terbayang hilang kuasa dan tempat pergantungan, yang di atas pula mungkin lebih jauh jangkauan kebimbangannya iaitu mulai sedar mungkin mahkamah dan penjara akhirnya sebagai tempat pengakhir kehidupan.
(ShahbudinHusin 16/07/2017)

0

0

votes
Article Rating
Kongsikan artikel ini


DIA BEBAS PERGI KE MERATA KAWASAN, KENAPA ORANG LAIN TAK BOLEH DATANG
KE BAGAN DATUK? STAIL POLITIK APA INI?

Politik demokrasi adalah politik terbuka. Semua orang bebas pergi ke mana-mana, tidak ada sesiapa yang boleh mewujudkan halangan sama ada dia untuk pergi ke kawasan orang lain atau orang lain datang ke kawasannya.
Jika seseorang itu pemimpin yang bagus, berkhidmat dengan baik, tidak banyak pekung, tidak berperangai gangster dan sentiasa punya hubungan dua hala yang baik, tidak ada sebab mereka harus takut atau gentar dengan kedatangan musuh ke kawasannya.
Tun Mahathir Mohamad sepanjang berkuasa tidak pernah kata, “jangan kacau Kubang Pasu”, Tun Abdullah Badawi juga tidak pernah memberi amaran, “jangan ganggu Kepala Batas” dan Najib Razak yang sedang terperosok diserang kini dan kanan pun belum pernah menjerit, “jangan kacau kawasan saya, Pekan.”
Malah ramai pemimpin politik yang apabila berbalas cabaran, akhirnya dengan lantang akan mengungkapkan, “kalau betul anak jantan, marilah datang berlawan ke kawasan saya?”
Tetapi, agak pelik lagi menghairankan apabila Zahid Hamidi yang kini merupakan pemimpin Perak pertama merasa naik sehingga jadi Timbalan Perdana Menteri, cuba bersikap sebaliknya pula?
Kata Zahid Hamidi, orang luar jangan cuba-cuba mengganggu politik Bagan Datuk.
Beliau seterusnya menyalahkan gangguan orang luar sebagai antara sebab berlakunya tsunami politik dalam dua pilihanraya umum lalu di Bagan Datuk  di mana beliau hanya menang dengan kira-kira 2,000 undi saja.
Apa masalahnya jika orang luar datang ke Bagan Datuk dan mahu mengalahkannya?
Bukankah politik demokrasi memang begitu – mengalahkan atau kita dikalahkan?
Kenapa Zahid Hamidi takut sangat dengan kedatangan orang luar ke Bagan Datuk?
Adakah beliau sudah terasa mungkin akan kalah dalam pilihanraya akan datang?
Bagaimana pula dengan beliau sendiri yang selalu pergi ke merata tempat dengan yang terbaru ke Gombak, Selangor minggu lalu sambil menggesa pemimpin UMNO kawasan itu datang bertemu dengannya dalam tempoh dua minggu bagi merencana strategi agar Pakatan Harapan dapat dikalahkan?
Tidaklah dengan tindakannya itu, Zahid Hamidi sendiri telah melakukan gangguan kepada kawasan Azmin Ali dan Pakatan Harapan?
Jika beliau boleh datang dan melakukan gangguan ke kawasan lain dengan tujuan mengalahkan lawan UMNO dan BN, apa masalahnya Pakatan Harapan datang ke Bagan Datuk untuk melakukan perkara yang sama?
Ini demoklasi maaa….
(ShahbudinHusin 17/07/2017)

0

0

votes
Article Rating
Kongsikan artikel ini


PERBAHASAN AKTA 355 TERTANGGUH LAGI, BAGAIMANA PULA AGAKNYA BILA
OKTOBER NANTI?

Selepas beberapa kali tertangguh atau sengaja ditangguhkan, sidang Parlimen Julai ini sepatutnya adalah detik yang dinanti-nantikan untuk menyaksikan perbahasan rang undang-undang Akta 355 menjadi kenyataan.
Perbahasan dan seterusnya pengundian akan menyaksikan bukan saja sejauh mana Pas serius terhadap pindaan Akta 355 itu, tetapi juga untuk melihat sama ada Ahli Parlimen UMNO berani menyokong atau sekali lagi tunduk kepada MCA, MIC, Gerakan serta komponen Sabah dan Sarawak yang sebelum ini terang-terang menolaknya sehingga Najib Razak terpaksa membatalkan untuk menjadikannya sebagai usul kerajaan.
Bagaimanapun, nampaknya perbahasan Julai ini juga sekali lagi akan tertangguh  dan tidak menjadi kenyataan.
Ia berikutan keadaan Presiden Pas, Hadi Awang yang masih belum pulih sepenuhnya selepas melakukan pembedahan injap jantung di IJN, baru-baru ini.
Memetik kenyataan Khalil Hadi yang merupakan Ketua Pemuda Pas, beliau berkata, ayahnya mungkin tidak dapat menghadiri sessi Parlimen Julai ini berikutan masih memerlukan rehat untuk memastikan proses pemulihan benar-benar berjaya.
Dengan kata lain, tiadalah perbahasan Akta 355 pada sidang Parlimen Julai ini dan ia seterusnya mungkin akan dianjak kepada sessi Parlimen Oktober akan datang.
Legalah seketika jiwa dan perasaan mereka yang berkaitan. Jika tidak, peninglah juga mencari alasan, takkan memanjang tak cukup masa sebagai sandaran sedangkan sudah kerap menjajanya sehingga ke London dan berhimpun di Padang Merbok.
Bagaimana agaknya dengan sidang Parlimen pada Oktober nanti?
Adakah Akta 355 akan tertangguh lagi lagi atau benar-benar akan menjadi kenyataan?
Tetapi, jangan lupa, sidang Parlimen bulan Oktober akan datang, agenda utamanya ialah pembentangan Bajet 2018 yang akan merupakan medan terakhir bagi Najib menabur umpan dan gula-gula kepada rakyat sebelum pilihanraya diadakan.
Maka, sediakah mereka memberi laluan kepada perbahasan dan seterusnya undian Akta 355 sedangkan ia tentu saja boleh menimbulkan konflik yang boleh menjejaskan tahap sokongan pengundi bukan Melayu serta di Sabah dan Sarawak kepada BN?
Mungkinkah juga tidak lama selepas pembentangan Bajet 2018 itu Parlimen akan segera dibubarkan bagi membolehkan PRU 14 diadakan, laku akhirnya isu perbahasan Akta 355 terpadam dengan sendirinya?
Ataukah akan muncul alasan lain untuk menangguhkannya sekali lagi?
Jika begitu, bila sudahnya Akta 355 ada laluan untuk dibahas dan diundi?
Seperti yang pernah disebut beberapa kali sebelum ini, percayalah bahawa Akta 355 ini hanyalah untuk geli-gelian saja, bukan sangat untuk dilaksanakan sebagai undang-undang atau dijadikan hukum dalam kehidupan.
Asalkan dengannya ada yang terasa geli, boleh diajak berdekat, berpakaian sedondon, berjalan-jalan sambil minum teh tarik ke London, berhimpun di padang dan diperguna sebagai tongkat mengekalkan kuasa, ia sebenarnya sudah lebih daripada memadai.
Jika UMNO serius untuk melaksanakan pindaan Akta 355, mereka sendiri sebagai kerajaan yang akan membentangkannya, bukan meminta Pas membawanya sebagai usul persendirian dan kemudian dikembalikan semula kepada kerajaan untuk mengusulkannya.
Mana ada kerajaan suka memilih jalan berliku-liku dan berbelit-belit sedangkan jalan yang lurus memang tersedia di depan mata, kecuali ia hanyalah helah dan untuk mengena serta memperdaya demi kepentingan kuasa.
(ShahbudinHusin 17/07/2017)

0

0

votes
Article Rating
Kongsikan artikel ini


APANDI HANYA TAKUT ALLAH…TERUS KELU LIDAH DAN LEMAH JARI-JEMARI
DIBUATNYA!!

Kata Peguam Negara, Apandi Ali, tiada apa yang disembunyikannya berhubung penyiasatan mengenai skandal 1MDB.
Sehubungan itu, tambahnya, beliau tidak takut kepada sesiapa, termasuk Tun Mahathir Mohamad, tetapi hanya takut kepada Allah.
Menurut beliau, apa saja tindakannya sebagai Peguam Negara adalah berdasarkan fakta di dalam kertas siasatan dan tiada apa-apa yang disembunyikannya.
Apandi berkata demikian sebagai menolak gertakan Tun Mahathir yang mengatakan akan mendakwa Peguam Negara atas dakwaan menyembunyikan bukti skandal 1MDB sekiranya Pakatan Harapan memenangi pilihanraya umum akan datang.
“Saya bukan peguam, tapi saya tahu jenayah bukan dibawah OSA. Dan bila ia jenayah, kena lapor bukan kena sembunyi.
“Peguam Negara lakukan kesalahan besar kerana sembunyikan bukti jenayah. Satu hari nanti dia kena jawab.
“Kalau nak tahu Peguam Negara buat salah atau tidak, beri kemenangan kepada Pakatan Harapan,” kata Tun Mahathir lagi.
Syukurlah kita akhirnya ada Peguam Negara yang tidak takut kepada sesiapa dalam menjalankan tugas, tetapi cuma takut kepada Allah semata-mata.
Dengan Tun Mahathir dia tak takut, tentunya dengan Najib Razak pun dia tak takut juga.
Oleh itu, saya tidak mampu memberi apa-apa ulasan lain lagi setelah membaca kenyataan Apandi kali ini, melainkan ingin mengucapkan syukur beberapa kali.
Syukur…syukur…syukur, selamat negara ada Peguam Negara seperti beliau.
Seperti kelu lidah dan lemah jari-jemari untuk terus menulis dengan panjang.
Jadi, saya serahkanlah kepada pembaca dan penjenguk blog ini kiranya mereka ada apa-apa komen atau ulasan mengenai kenyataan Apandi yang baru hari ini kita tahu, hanya Tuhan saja yang ditakutinya.
Tetapi…ingat, berilah komen yang baik-baik dan dengan bahasa yang elok-elok.
Sebab nanti ada pula yang menyoal, tak takut Allah ke?
(ShahbudinHusin 18/08/2017)

0

0

votes
Article Rating
Kongsikan artikel ini


INILAH YANG DIKATA LEBIH UMNO DARIPADA UMNO

Wah…wah…wah…hebatnya Nik Abduh Nik Aziz sekarang ini.
Kata beliau, rakyat tidak harus membelakangkan pemerintah dengan mendengar hasutan yang memfitnah pemimpin.
“Mereka berjaya menyebarkan ketidakpuasan melalui fitnah dan pembohongan sehingga tidak lagi mensyukuri nikmat keharmonian sedia ada,” demikian antara kata-katanya.
Apa yang fitnah serta bohongnya terhadap pemimpin dan pemerintah?
Adakah 1MDB itu suatu fitnah dan bohong? Apakah Jho Low yang merupakan dalang mencuri duit suatu 1MDB fitnah dan bohong?
Adakah wang RM2,600 juta dalam akuan bank Najib Razak juga fitnah dan bohong? Adakah anak tiri Najib membeli apartment mewah ratusan juta ringgit di New York dan London suatu fitnah dan bohong?
Adakah keluarga Najib bermewah, membazir dan membeli-belah di sana-sini fitnah dan bohong? Adakah isteri Malaysian Official 1 menerima hadiah barang kemas, termasuk rantai dan loket berwarna merah jambu dengan jumlah keseluruhan RM128 juta juga suatu fitnah dan bohong?
Jika bukan fitnah dan bohong, apakah mengkritik dan mendedahkan kecurangan serta salah laku pemimpin sebagai tanda tidak bersyukur?
Apakah oleh kerana pemimpin yang ada tuli dan pekak terhadap segala teguran, malah terus bangga dengan kemungkaran serta mendatangkan beban, maka menyeru agar rakyat menukar kerajaan juga boleh ditakrif tidak bersyukur?
Adakah sebagai rakyat kita hanya mesti diam dan akur saja meskipun rompakan dan pencurian wang negara banyak berlaku di depan mata?
Tidak syak lagi, kenyataan ini tentunya, bukan saja amat menggembirakan Najib, tetapi juga semua pemimpin UMNO yang lain.
Pemimpin UMNO ketika ini pun ada yang segan-segan untuk bercakap sedemikian rupa lantaran mereka tahu hakikat yang sebenarnya mengenai Najib dan kerajaan, cuma ramai yang bertahan kerana jawatan, kedudukan, wang dan semata-mata “cari makan”.
Adakah Nik Abduh juga seorang yang “cari makan” atau sebagai pemimpin Pas yang hari-hari bercakap tentang Islam dan Al-Quran, beliau merasakan ada pahala dengan berkata demikian?
Di sebalik Pas masih mengatakan UMNO musuh mereka dan mereka mendakwa kononnya tetap dengan perjuangan untuk menumbangkan UMNO, kata-kata pemimpinnya jelas “lebih UMNO daripada UMNO”.
Di ketika ramai orang UMNO tidak lagi bersama UMNO atau jadi kurang UMNO, Nik Abduh dan sebahagian lagi pimpinan Pas sebaliknya jadi lebih UMNO daripada UMNO.
Mereka juga, malah dengan sendirinya membuktikan sudah jadi kurang Pas daripada mendokong perjuangan Pas itu sendiri. Seolah-olah mempertahankan Najib dan pemerintah lebih utama dan wajib.
Kenapa tak masuk atau bergabung saja dengan UMNO dan masih salahkah tanggapan Pas dan UMNO sudah sehati sejiwa?
(ShahbudinHusin 18/07/2017)

0

0

votes
Article Rating
Kongsikan artikel ini


JIKA BENAR TAKUT ALLAH, SAHUTLAH CABARAN INI?

Ramai yang agak skeptikal dengan kenyataan Peguam Negara, Apandi Ali bahawa beliau hanya takutkan Allah dan tiada apa yang disembunyikannya berhubung skandal 1MDB.
Kata mereka, siapa pun boleh bercakap tentang takutkan Allah,  tetapi akhirnya kata-kata itu sama ada benar atau tidak, terzahir melalui perbuatan atau tindakan.
Kadangkala penjahat pun selalu berkata takutkan Allah, tambah mereka lagi.
Hakikatnya, sama ada seseorang itu takutkan Allah atau sebaliknya, tidak cukup sekadar kata-kata, tetapi mesti dibuktikan melalui tindakan atau perbuatannya.
Susulan kenyataan Apandi yang mengatakan beliau hanya takut kepada Allah itu, peguam Gobind Singh Deo tampil dengan cabaran mudah iaitu agar Apandi  berani mendedahkan jejak wang RM2,600 juta yang diterima Najib Razak.
Kata beliau, daripada mengatatakan tidak takut Allah, Apandi perlu meyakinkan rakyat Malaysia dengan fakta yang menunjukkan Najib benar-benar tidak terlibat dalam skandal berkaitan dana 1MDB.
Apa yang susahnya untuk buat begitu? Apandi patut berani menyahut cabaran ini kerana dia kata dia tak buat salah, tiada apa yang disembunyikan dan hanya takut kepada Tuhan, tegas Gobind lagi.
Sekadar imbasan semula, laporan DOJ mendapati wang AS$731 juta keseluruhannya, termasuk AS$681 juta yang mengalir masuk ke akaun peribadi “Malaysian Official 1” adalah berpunca daripada dana 1MDB yang diselewengkan.
Meskipun tidak dinamakan siapa “Malaysian Official 1” itu, tetapi Abdul Rahman Dahlan, Menteri di Jabatan Perdana Menteri dan Pengarah Komunikasi Strategik BN secara jelas mengatakan MO1 adalah Najib dan hanya orang bodoh tidak memahami fakta tersebut.
Dalam perbicaraan di mahkamah Singapura pula, berdasarkan pengakuan Pengurus Falcon Bank, Jens Fred Sturzeneger, sudah menjadi fakta bahawa Tanore Finance Corporation yang didapati memasukkan wang tersebut ke akaun peribadi Najib itu adalah milik Eric Tan Kim Long.
Beliau juga mengesahkan bahawa Eric Tan adalah orang yang sama dengan Jho Low di mana hanya Jho Low yang berurusan dengannya berkaitan dana 1MDB sambil jutawan playboy itu mengakui sesekali menggunakan nama Eric Tan bagi tujuan keselamatan.
Sama seperti dapatan FBI di Amerika, fakta di mahkamah Singapura secara sahih mendapati tiada Pak Arab yang terlibat dalam menyalurkan derma beribu-ribu juta kepada Najib.
Apa macam Apandi, ada berani dengan cabaran Gobind yang bukan pun beragama Islam itu?
Masihkah takutkan Allah atau mula terfikir ada yang lebih ditakuti untuk menyahut cabaran mudah tersebut?
(ShahbudinHusin 19/07/2017)

0

0

votes
Article Rating
Kongsikan artikel ini


SELAIN UNTUK MENUTUP SKANDAL 1MDB, ADAKAH RCI FOREX JUGA BAKAL MODAL
KEMPEN PRU 14 MENYERANG TUN M?

Sukar untuk sesiapa pun menafikan bahawa keputusan kerajaan menubuhkan Suruhanjaya Diraja untuk menyiasat kerugian pertukaran matawang asing atau RCI Forex adalah semata-mata untuk menutup pandangan ramai terhadap skandal 1MDB.
Hanya disebabkan adanya skandal 1MDB yang jauh lebih besar kerugiannya dan juga kerana Tun Mahathir Mohamad sedang menjadi musuh utama untuk menjatuhkan Najib Razak, maka itulah sebabnya RCI Forex itu diwujudkan.
Selain dua sebab tersebut, jika Najib benar-benar ikhlas mahu mencari kebenaran berhubung kerugian perniagaan matawang yang berlaku kira-kira 25 tahun dahulu, beliau tentulah tidak menunggu sehingga 8 tahun selepas menjadi Perdana Menteri baru menubuhkan RCI itu.
Kenapa tidak ditubuhkan RCI Forex seawal menjadi Perdana Menteri pada 2009 dulu lagi?
Bak kata pepatah moden, sekilas ikan di pasar, sudah tahu masakan apa yang sesuai untuknya.
Begitulah dengan RCI Forex ini, niat serta tujuan ia ditubuhkan terlalu mudah untuk difahami. Lagi pula, yang didesak oleh banyak pihak tentang perlunya ditubuhkan Suruhanjaya Diraja ialah berkaitan skandal 1MDB yang busuk dan hapaknya sedang tersebar ke seluruh dunia, bukannya kerugian urusniga forex.
Kerugian forex cumalah kerugian dalam perniagaan dan individu yang bertanggungjawan seperti disebut oleh Anwar Ibrahim iaitu Nor Mohamed Yakcop sudah pun diminta untuk meletakkan jawatan dan dilarang terlibat urusan kewangan negara.
Bagaimanapun, Nor Mohamed Yakcop dijadikan Menteri Kewangan Kedua ketika era Tun Abdullah Badawi dan sekarang pula menjadi Timbalan Pengerusi Khazanah Nasional Berhad, cabang utama pelaburan kerajaan.
Kini RCI Forex sudah pun ditubuhkan, anggota jawatankuasa telah dilantik dan ia diberi tempoh selama tiga bulan untuk menyiapkan  laporan serta mencadangkan tindakan kepada kerajaan.
Kenapa tempohnya tiga bulan?
Sekali lagi, niat dan nawaitunya mudah sekali dikesan. Tempoh tiga bulan yang diberikan itu bermakna RCI Forex  harus menyiap dan menghantar laporannya kepada kerajaan sebelum berakhirnya bulan Oktober depan.
Timbalan Perdana Menteri, Zahid Hamidi baru-baru ini memberi bayangan bahawa PRU 14 hanya akan diadakan selepas September dan tidak mungkin sebelum tarikh itu.
Najib pula sebagai Menteri Kewangan dijangka akan membentangkan Belanjawan 2018 pada 27 Oktober depan. Sudah tentu belanjawan kali ini sarat dengan gula-gula dan umpan politik untuk tujuan menang pilihanraya.
Entah berapa bilion lagi bakal ditaburkan untuk memenangi hati rakyat dan menggula-gulakan pengundi, meskipun hakikatnya kerajaan pimpinan Najib semakin tidak berduit sehingga bayaran elaun untuk guru pelatih Institut Pendidikan Guru pun akan dimansuhkan mulai tahun depan.
Bersama gula-gula dan umpan politik dalam belanjawan untuk menawan hati rakyat itu, hasil laporan RCI Forex sudah pasti akan menjadi senjata utama untuk bertujuan menyerang, melemah dan menghakis kepercayaan rakyat terhadap Tun Mahathir yang kini mengetuai Pakatan Harapan.
Ertinya, PRU 14 hanya akan diadakan selepas Oktober tahun ini. Boleh jadi ia akan diadakan November atau awal tahun 2018.
Itulah barangkali sebabnya  mengapa tempoh tiga bulan diberikan kepada RCI Forex itu untuk menyiapkan tugasnya.
Dapatan RCI akan dijadikan senjata sehabis-habisnya untuk menyerang dan melemahkan Tun Mahathir, manakala umpan dan gula-gula belanjawan pula dijadikan sandarah untuk mencairkan hati rakyat.
Kemungkinan pertuduhan jenayah turut dikenakan kepada Tun Mahathir juga tidak boleh ditolak memandangkan Najib sendiri ada membayangkan perkara itu ketika mengulas sokongan bekas Perdana Menteri itu kepada Anwar sebagai bakal Perdana Menteri, baru-baru ini.
Oleh itu, buat jangkaan kali ketiganya, tidaklah sukar untuk kita menduga apakah hasil laporan dan cadangan RCI Forex itu kepada kerajaan nanti?
(ShahbudinHusin 19/07/2017)

0

0

votes
Article Rating
Kongsikan artikel ini


JIKA CABARAN BERSUMPAH KEBUDAK-BUDAKAN, ADAKAH NAJIB YANG PERNAH
BERSUMPAH JUGA MASIH BUDAK?

Kenapa Peguam Negara, Apandi Ali hanya mampu menjawab dengan menyifatkan cabaran Tun Mahathir Mohamad untuk bersumpah bohong di masjid mengenai skandal 1MDB, sebagai kebudak-budakan?
Itukah saja jawapan yang mampu diberikannya sebagai Peguam Negara?
Kenapa tidak berani menjawab ya atau tidak terhadap cabaran itu atau tampil membentangkan fakta undang-undang untuk menolak cabaran bersumpah oleh Tun Mahathir?
Jika masih takutkan Tuhan, hanya itukah jawapan yang terbaik bagi seorang Peguam Negara?
Bukankah cabaran Tun Mahathir itu berikutan pengakuan Apandi sendiri bahawa beliau hanya takutkan Allah dan tidakkah bersumpah merupakan salah satu cara untuk mengetahui sama ada seseorang itu benar-benarkan takutkan Allah atau sekadar kata-kata yang basah di bibir saja?
Jika benar takutkan Allah dan tiada apa yang disembunyikan, kenapa takut dengan cabaran bersumpah?
Dalam pada itu, adakah tindakan Tun Mahathir mencabar bersumpah di masjid suatu perbuatan kebudak-budakan?
Jika ia perbuatan kebudak-budakan, apakah Najib Razak yang pernah bersumpah di masjid menafikan hubungannya dengan Altantuya Sharibu beberapa tahun sebelum ini juga bersifat kebudak-budakan?
Atau di mata Apandi, Najib sebenarnya lebih kebudak-budakan lagi?
(ShahbudinHusin 20/07/2017)

0

0

votes
Article Rating
Kongsikan artikel ini


MALAYSIA TERUS GLAMOUR DI MATA DUNIA

Seorang ahli politik United Kingdom mengemukakan usul mengenai 1MDB di Parlimen negara itu berikutan kebimbangan terhadap pelbagai dakwaan salah laku yang dikaitkan dengan syarikat pelaburan kerajaan itu.
Usul yang dikemukakan wakil Parti Buruh, Ann Clwyd itu turut menyatakan gesaan agar kerajaan Malaysia membenarkan pemerhati antarabangsa memantau PRU 14 akan datang bagi memastikan ia dijalankan dengan bebas dengan adil.
Usul yang dikemukakan itu juga mengambil kira bahawa Malaysia akan menjadi Pengerusi Negara-Negara Komanwel pada 2020 akan datang.
Fuhhh…terserlah satu lagi kehebatan Malaysia di era Najib Razak ini.
Hanya melalui 1MDB yang ditubuhkan Najib, selain menjadi paparan berita ke seluruh dunia dan beberapa negara seperti Amerika Syarikat, Singapura, Switzerland, Australia dan Luxembourg telah menjatuhkan hukuman, mendenda dan bakal merampas banyak harta, kehebatannya terbukti lagi sehingga memasuki Parlimen UK pula.
Selama 22 tahun Tun Mahathir Mohamad berkuasa, tidak pernah sama sekali beliau mampu menjulang nama negara sehingga sejauh itu glamournya.
Hanya Najib satu-satunya yang “terbaik dalam menaikkan nama negara”  di mata dunia.
Agaknya, dengan hampir seluruh dunia memperkatakan mengenai 1MDB dan Malaysia sejak dua tiga tahun kebelakangan ini, sudah tentulah ia suatu promosi pelancongan yang paling berkesan buat negara.
Nazri Aziz barangkali antara yang gembira kerana secara tidak langsung telah meringankan kerjanya sebagai Menteri Pelancongan dan Kebudayaan.
Antara kaitan skandal 1MDB dengan UK ialah bilamana DOJ turut menyenaraikan sebuah penthouse, bangunan pejabat dan pangsapuri di London milik Jho Low bernilai RM416 juta untuk tujuan penyitaan bersama pelbagai aset dan hartanah yang lain yang kebanyakannya di Amerika.
Bagaimanakah agaknya rupa wajah Malaysia andainya usul tersebut diterima untuk dibahaskan di Parlimen UK nanti, sedangkan di Parlimen Malaysia usul 1MDB ditolak mentah-mentah untuk dibincangkan?
Bagaimanakah juga pandangan negara anggota yang lain jika di ketika Malaysia mempengerukan Komanwel pada 2020 nanti, kepimpinan negara masih yang sama dengan yang ada hari ini yang terkait dengan skandal 1MDB dan diperbualkan di seluruh dunia?
Tidakkah kita akan turut terasa tempias malunya?
(ShahbudinHusin
20/07/2017
)

0

0

votes
Article Rating
Kongsikan artikel ini


PENJAWAT AWAM LEBIH UNTUNG BILA KERAJAAN MUDAH BERTUKAR TANGAN

Selain undi orang kampung dan peneroka Felda, satu lagi faktor yang banyak membantu kemenangan UMNO dan BN selama ini ialah sokongan kakitangan awam.
Dengan jumlah seramai 1.6 juta orang atau seorang bagi setiap 19 rakyat Malaysia, sokongan kakitangan awam tidak dinafikan adalah kelebihan yang nyata bagi UMNO dan BN dalam mengekalkan kuasa.
Walaupun Najib Razak baru-baru ini dilaporkan memberitahu pimpinan UMNO bahagian-bahagian bahawa sokongan kakitangan awam masih berpihak kepada kerajaan pimpinannya, tetapi sepertimana yang disedari oleh sebahagian besar daripada kita, perkara itu adalah subjektif sebenarnya.
Mungkin Najib hanya mendapat jaminan daripada Ketua Setiausaha Negara atau Ketua Setiausaha Perbendaharaan atau sekadar untuk menyedapkan hatinya saja.
Hakikatnya, di mana-mana kita boleh berjumpa dengan kakitangan awam yang tidak puas hati, kecewa dan marah kepada kerajaan atas pelbagai faktor. Di peringkat atas, mungkin ramai yang masih berpihak kepada UMNO dan BN, tetapi di peringkat pertengahan dan bawah, sokongan itu sudah jadi bercampur-campur sebenarnya.
Perlukah kakitangan awam sentiasa menyokong UMNO, BN dan pimpinan kerajaan sedia ada atau lebih menguntungkan jika mereka mengintai-intai kepada sebuah kerajaan baru?
Sebagai kakitangan awam, tugas,  khidmat dan sokongan memang perlu diberikan kepada kerajaan yang sedang berkuasa. Tetapi, ketika pilihanraya, mereka tetap berhak memberi undi kepada sesiapa saja yang disukai.
Tidak ada ketetapan atau kewajipan bahawa kakitangan awam mesti mengundi UMNO dan BN. Ketika mengundi, yang diundi bukan kerajaan, tetapi parti politik.
Sinonimnya UMNO dengan kerajaan selama ini ialah kerana pertukaran kerajaan tidak pernah berlaku sejak merdeka lagi. Ia sudah jadi seolah-olah UMNO itu kerajaan dan kerajaan itu UMNO.
Dalam memastikan undi tidak beralih arah, malah selalu kedengaran pimpinan UMNO mengingatkan kakitangan awam agar tidak menggigit jari pihak yang memberi mereka makan. Kakitangan awam seolah-olah diugur untuk terus menyokong UMNO dan BN serta jangan sesekali memberi undi kepada pembangkang.
Keadaan itu bukan saja salah, bahkan jauh menyimpang. Berkhidmat dengan kerajaan tidak bererti bekerja dengan UMNO dan BN. UMNO dan BN menguasai kerajaan hanya kerana kebetulan mereka terus mendapat sokongan, namun ia adalah perkara yang boleh berunah setiap kali pilihanraya diadakan.
Apa pun perubahan dalam kerajaan atau bertukar parti yang membentuk kerajaan, penjawat awam tetap kekal berkhidmat dengan kerajaan. Mereka tidak boleh sesukat hati diberhentikan atau dibuang hanya kerana parti lain yang memerintah.
Dalam hal ini, kakitangaan awam sebenarnya punya kelebihan. Jika mereka tertekan dengan kos sara hidup yang tinggi, gaji tidak meningkat, beban kerja bertambah sedangkan dalam masa yang sama pemimpin parti yang sedang menguasai kerajaan bebas bersukaria berbelanja, membazir, mengamalkan rasuah dan sebagainya, berubah dan mengalihkan sokongan adalah pilihan yang paling wajar.
Kakitangan awam harus berani memberi pengajaran kepada orang-orang politik yang ada jawatan dalam kerajaan dengan menolak mereka dan seterusnya memberi keutamaan kepada pemimpin parti lain pula untuk mentadbir kerajaan. Dalam masa yang sama, kedudukan mereka terus juga kekal sebagai penjawat awam.
Jika dilihat dalam konteks Selangor dan Pulau Pinang misalnya, perubahan kepimpinan kerajaan akhirnya memberi keuntungan kepada penjawat awam itu sendiri. Hanya kerana bertukar kerajaan, mereka dapat bonus dua dan dua bulan setengah gaji, manakala di Pusat dan di negeri-negeri lain yang masih ditadbir UMNO, imbuhannya masih lagi dalam lingkungan RM500 saja.
Mungkin juga pertukaran kerajaan turut membawa beberapa manfaat lain lagi kepada penjawat awam. Pertukaran kerajaan tidak sesekali merugikan penjawat awam kerana yang hilang jawatan dengannya hanyalah anggota pentadbiran atau pemimpin politik yang menempek di tampuk kerajaan saja.
Lantaran itu, kenyataan Cuepacs bahawa tiada jaminan penjawat awam akan terus mengundi BN adalah kenyataan yang tepat dan bijak. Lagi mudah kerajaan bertukar tangan, lagi banyak keuntungan menunggu masa depan mereka.
(ShahbudinHusin 21/07/2017)

0

0

votes
Article Rating
Kongsikan artikel ini


TUN M DIPILIH KERANA PENGARUH DAN KEYAKINAN, PAKATAN HARAPAN DI
LANDASAN BETUL MENUJU KEMENANGAN

Dilihat daripada cara pemimpin UMNO menyerang Tun Mahathir Mohamad dan dalam masa yang sama terus mempropagandakan bahawa DAP yang sebenarnya paling berkuasa dalam Pakatan Harapan berikutan memiliki lebih kerusi Parlimen, ia tidak lain memberi gambaran mereka sedang terancam dan kelemasan.
Jika dulu mereka mempersoalkan kenapa DAP tidak menerajui Pakatan Harapan serta seolah-olah bersimpati kerana tiada pemimpin DAP disenaraikan dalam tiga kedudukan teratas gabungan pembangkang itu, kini mereka sendiri yang menjaja cerita bahawa Tun Mahathir hanyalah boneka semata-mata.
Bolehkah dipercayai Tun Mahathir sedia menjadi boneka kepada sesiapa?
Adakah mereka fikir Tun Mahathir sama seperti Najib yang mudah diperkuda dan dikuasai oleh Jho Low?
Tambah mereka, oleh kerana DAP memiliki 37 kerusi Parlimen berbanding Bersatu hanya satu, sebenarnya parti itulah yang paling berkuasa, menentukan haluan dan pembuat keputusan dalam Pakatan Harapan.
Dengan terus menjadikan DAP sebagai belasahan untuk menyerang Tun Mahathir, ia dengan sendirinya mengesahkan UMNO dalam keadaan kebimbangan dengan penguasaan mereka terhadap kerajaan yang bakal hilang.
Hakikatnya, mereka tahu bahawa struktur kepimpinan Pakatan Harapan dengan Tun Mahathir menjadi pengerusinya,  ia adalah ancaman sebenar kepada hayat politik Najib, UMNO dan BN.
Tun Mahathir dengan kedudukan tersebut kini berada dalam keadaan cukup selesa untuk mencetuskan bukan saja tsunami Melayu, bahkan juga tsunami rakyat Malaysia secara keseluruhannya.
Siapakah lagi yang paling dipercayai untuk memulihkan negara, menstabilkan ekonomi dan memberi harapan baru kepada rakyat melainkan sosok Tun Mahathir yang terpacak banyak mercu tanda sepanjang 22 tahun pemerintahannya untuk dikenang dan diingati oleh seluruh rakyat Malaysia?
Apakah Najib yang terpalit dengan skandal 1MDB, memperkenalkan GST, menarik subsidi dan dan membuatkan rakyat terbanyak sakit hati, mampu menandingi rekod cemerlangnya?
Adakah Najib yang dibantu oleh Zahid Hamidi mampu menahan arus perubahan di sebaliknya sudah berbaiknya Tun Mahathir dengan Anwar Ibrahim dan masing-masing sedia melupakan cerita silam demi memulihkan negara yang hampir rosak binasa?
Semua persoalan ini ada jawapannya di sebalik semua serangan yang ditujukan oleh UMNO kepada Tun Mahathir dan kebergantungan mereka untuk terus mengaitkannya dengan DAP yang kononnya menguasai Pakatan Harapan.
Dalam hal ini, mereka sebenarnya lupa bahawa Pakatan Harapan tidak sama seperti BN. Dalam BN, semua jawatan utamanya dimonopoli oleh pemimpin UMNO. Pengerusi, Timbalan Pengerusi, Setiausaha Agung, Bendahari Agung, Ketua Pemuda, Ketua Wanita, Ketua Puteri dan beberapa jawatan lagi,  semuanya diisi oleh pemimpin UMNO.
Ia tiada kestabilan dan tiada hak sama rata, meskipun hakikatnya tanpa sokongan kerusi di Sabah dan Sarawak, BN sudah pun lama berlayar malam kuasa digenggaman.
Ia berbeza dalam Pakatan Harapan. Semua parti ada hak dan kedudukan seimbang serta sama rata. Pemilihan dan pembahagian jawatan tidak disandarkan kepada berapa jumlah kerusi Parlimen yang dimiliki, tetapi bersandarkan keyakinan, keperluan dan pengaruh untuk mencetuskan perubahan.
Tun Mahathir dipersetujui sebagai pengerusi atas keyakinan bahawa beliau mampu dan berkedudukan lebih baik untuk menyingkirkan Najib memandangkan Anwar yang mengetuai Pakatan Rakyat pada pilihanraya 2013 lalu, kini sedang berada di penjara.
Jika Najib berprestasi lebih buruk dalam pilihanraya 2013 berbanding pencapaian Tun Abdullah Badawi pada 2008 sedangkan dikata lemah dan banyak masalah, apakah beliau mampu berhadapan dengan Tun Mahathir yang sepanjang lima kali pilihanraya diterajuinya semua dengan keputusan cemerlang dua pertiga?
Najib, pimpinan UMNO dan semua penasihat Seri Perdana pasti sedar mengenainya dan inilah yang sedang membuatkan mereka pening kepala. Bersama segala masalah yang melingkari Najib, peluang untuk beliau bertahan cukup tipis sebenarnya.
Sementara Najib dan semua pimpinan UMNO sedang cuba membelasah dan melemahkan Tun Mahathir, sambil berharap dengan berterusan mengaitkan Pakatan Harapan tetap dikuasai DAP akan sedikit sebanyak membantu, perbualan di banyak peringkat dalam UMNO sendiri sudah pun beralih kepada pertanyaan lain – adakah Najib bakal melarikan diri ke luar negara sebelum tiba tarikh piliharaya?
Pertanyaan yang semakin merebak di mana-mana itu dengan jelas memperlihatkan keyakinan UMNO dan BN sendiri untuk menang sudah kian menipis dan berkurangan.
Tun Mahathir di sebalik keyakinan Pakatan Harapan akan mengambil alih kerajaan, turut melahirkan kebimbangan jika Najib akan melakukan penipuan untuk terus mengekalkan kuasanya.
Namun, bagaimana jika penipuan tidak berjaya atau tidak upaya menahan kemenangan yang dijulang oleh semangat perubahan membuak-buak daripada rakyat?
Adakah melarikan diri tetap suatu pilihan atau adakah Najib sekuat Anwar yang sedia berhadapan dengan perbicaraan, hukuman dan pemenjaraan apabila tidak lagi berkuasa?
(ShahbudinHusin 21/07/2017)

0

0

votes
Article Rating
Kongsikan artikel ini


APA JAMINAN ZAHID HAMIDI KALI INI?

Ketika Parti Pribumi Bersatu Malaysia mahu didaftarkan dengan Pendaftar Pertubuhan pada Julai 2016 dahulu, Zahid Hamidi dengan pantas memberi jaminan pihaknya tidak ada masalah untuk meluluskan pendaftaran parti baru itu.
Timbalan Perdana Menteri yang juga Menteri Dalam Negeri dilaporkan berkata, jika semua syarat-syaratnya sudah dipatuhi, beliau akan menyegerakan kelulusannya.
Katanya lagi, sebarang keputusan akan diketahui dalam tempoh 30 hari selepas ia dikemukakan kepada Pendaftar Pertubuhan.
Sebagai Menteri Dalam Negeri, Jabatan Pendaftar Pertubuhan adalah di bawah tanggungjawab saya, kalau syarat-syaratnya dipenuhi, kelulusannya Insya Allah,  akan disegerakan, demikian Zahid Hamidi dipetik sebagai berkata.
Dan sebagaimana yang terbukti kemudian, Parti Pribumi Bersatu Malaysia atau PPBM yang dipengerusikan oleh Tun Mahathir Mohamad akhirnya menerima kelulusan pada 9 Ogos 2016, iaitu tidak lari daripada tempoh sebulan sebagaimana yang dijanjikan oleh Zahid Hamid.
Muhyiddin Yassin selaku Presiden PPBM sendiri ketika itu berkata, “Kita nak ucapkan terima kasih kepada Pendaftar Pertubuhan dan Menteri Dalam Negeri kerana memberi kelulusan ini dalam tempoh 30 hari sebagaimana yang pernah dijanjikan.”
Kini, setelah PPBM didaftarkan, Tun Mahathir akan memasuki fasa kedua dengan mendaftarkan pula Pakatan Harapan, sebuah gabungan rasmi untuk menentang BN.
Sama seperti PPBM, Tun Mahathir juga adalah Pengerusi Pakatan Harapan.
Dengan struktur kepimpinan dan logo HAR🔺PAN sudah dipersetujui dan diumumkan minggu lalu, yang terpenting sekali ialah pendaftaran Pakatan Harapan itu akan membolehkan penggunaan satu logo untuk berlawan dengan dacing yang mewakili BN.
Permohonan untuk mendaftarkan Pakatan Harapan dijangka akan dikemukakan pada minggu depan.
Soalnya, apa jaminan Zahid Hamidi kali ini?
Akan disegerakan? 30 hari akan diluluskan? Atau bagaimana?
Masihkah ada jaminan daripada Zahid Hamidi sama seperti kepada PPBM dahulu atau layanan kepada Pakatan Harapan kali ini akan jadi berbeza?
(ShahbudinHusin 22/07/2017)

0

0

votes
Article Rating
Kongsikan artikel ini


ZAHID HAMIDI 'MENGHASUT' DI SABAH?

Dalam usaha memastikan UMNO dan BN kekal berkuasa lagi di Sabah, Timbalan Perdana Menteri, Ahmad Zahid Hamidi mengumpamakan tindakan atau percubaan memisahkan rakyat negeri itu daripada pemerintahan yang ada sekarang seperti langkah Brexit yang telah berlaku di Britain, baru-baru ini.
Kata beliau, tindakan pihak luar termasuk bekas pemimpin UMNO di peringkat nasional dan negeri cuba “membrexitkan”  rakyat Sabah daripada UMNO dan BN adalah suatu langkah yang silap dan bakal merugikan rakyat serta negeri itu.
Sehubungan itu, beliau mengingatkan rakyat Sabah agar tidak terpengaruh dengan percubaan tersebut.
Wajarkah perbandingan Zahid Hamidi itu?
Pertama, tindakan Zahid Hamidi mengumpamakan Brexit dengan pilihan atau selera rakyat dalam pilihanraya adalah suatu perbandingan yang sama-sekali salah dan tidak betul.
Brexit adalah langkah Britain mengadakan pungutan suara untuk rakyat membuat pilihan sama ada mahu kekal atau keluar daripada Kesatuan Eropah. Kedudukan Britan dalam Kesatuan Eropah terikat dengan perjanjian sebagai sebuah negara dan sebab itu apabila ada rakyatnya merasakan lebih baik keluar, suatu pungutan suara telah diadakan.
Dalam pungutan suara itu, kira-kira 60 peratus rakyatnya memilih untuk Britain keluar daripada Kesatuan Eropah. Maka, kini  Britain tidak lagi menjadi sebahagian daripada Kesatuan Eropah.
Soal baik atau tidak keputusan itu bagi rakyat dan negara Britain, ia adalah pilihan mereka. Mungkin hanya kita yang merasakan tindakan Britain itu tidak baik, tetapi tidak bagi rakyatnya.
Di Sabah, dalam pilihanraya akan datang, rakyat negeri itu tidak minta keluar daripada Malaysia. Mereka hanya mahu menukar parti pemerintah daripada UMNO dan BN kepada parti lain yang mereka rasakan dapat memberi pembelaan dan perkhidmatan lebih baik.
Menukar parti pemerintah adalah sesuatu yang dibolehkan dalam sistem demokrasi, malah tidak ada perjanjian yang mengatakan UMNO dan BN mesti jadi parti pemerintah di Sabah sampai kiamat.
Pilihanraya diadakan setiap lima tahun ialah untuk memberi pilihan kepada rakyat menukar kerajaan.
Sebelum UMNO dan BN memerintah Sabah, negeri itu bahkan sudah beberapa berukar parti. USNO, Berjaya dan PBS adalah parti yang pernah memerintah Sabah sebelum kedatangan UMNO dan BN.
Jika bertukar parti sudah menjadi perkara biasa Sabah dan perkara itu tidak terikat dengan perjanjian apa-apa serta tidak membawa keluarnya negeri itu daripada Malaysia, kenapa Zahid cuba menyamakannya dengan Brexit di Britain?
Adakah Zahid cuba menakut-nakutkan pengundi Sabah dengan suatu perbandingan yang hakikatnya jauh melencong?
Tidakkah perbuatan menakut-nakutkan itu suatu bentuk hasutan?
Atau ia merupakan petanda sahih bahawa UMNO dan BN sudah begitu terdesak untuk mengekalkan kuasanya di Sabah sehingga terpaksa menggunakan sentimen menakut-nakutkan seperti itu?
(ShahbudinHusin 22/07/2017)

0

0

votes
Article Rating
Kongsikan artikel ini


ENAM LAWAN ENAM

Rasanya semua orang sudah tahu mengenai enam inisiatif kepada para peneroka Felda sebagaimana yang diumumkan oleh Najib Razak, pagi tadi.
Pengumuman itu secara langsung dan tidak langsung memperlihatkan Najib tidak boleh lari daripada amalan serta budaya “cash is king” yang memang sudah sebati dengan jiwanya.
Semua yang berkaitan Najib ialah duit, duit dan duit. Semuanya mesti hulur, hulur dan hulur. Kalau tidak pun, pasti bayar, bayar dan bayar.
Yang dihulur dan dibayar dengan duit, yang masuk ke akaun sendiri pun duit.
Tetapi, sementara para peneroka Felda mungkin gembira serta teruja dengan enam inisiatif tersebut, pengundi dan rakyat Malaysia keseluruhannya tidak harus lupa kepada sekurang-kurangnya ‘enam inisiatif’ sedia ada untuk terus disematkan dalam hati dan jiwa mereka”
Apa dia ‘enam inisiatif’ sedia ada tersebut?
1. 1MDB dan duit RM2,600 juta.
2. KWAP dan SRC International.
3. Jho Low, Rosmah Mansor, Riza Aziz.
4. GST yang merobek poket setiap hari.
5. Scorpene, Altantuya dan komisen RM500 juta.
6. FGV, NFC dan Tabung Haji.
Jika mahu disenaraikan semuanya, memang panjang tetapi dengan sentiasa mengingati ‘enam inisiatif’ di atas pun sudah memadai sebagai pedoman untuk menyelamatkan negara dan tidak menjadikan kita terus menjadi mangsa kerakusan sang penguasa.
(ShahbudinHusin 23/07/2017).

0

0

votes
Article Rating
Kongsikan artikel ini


YANG MANA BENAR, 99 PERATUS ATAU 1 PERATUS?

 Benarkah 99 peratus tuduhan-tuduhan mengenai Rosmah Mansor selama ini adalah tidak benar?

 Jika 99 peratus tuduhan itu tidak benar, sudah tentu bermakna hanya 1 peratus saja yang benar.

 Kalau 99 peratus tidak benar, kenapa hanya satu perkara iaitu pejabat Rosmah di Seri Perdana saja yang ditampilkan sebagai contoh tuduhan tidak benar tersebut?

 Soalnya, adakah tuduhan mengenai pejabat itu begitu berleluasa diperkatakan atau hanya pernah sekali sekala saja diperkatakan suatu ketika dahulu?
Bagaimana tentang banyak tuduhan serta dakwaan yang lain yang lebih kerap diperkatakan?

 Apakah dakwaan mengenai hobi membeli-belah tidak benar?

 Apakah dakwaan mengenai koleksi beg tangan tidak benar?

 Apakah dakwaan mengenai barang kemas, cincin, gelang, dan rantai leher tidak benar?

 Apakah dakwaan mengenai penggunaan jet tidak benar?

 Apakah dakwaan mengenai kemewahan, pembaziran dan pembelian barangan mahal tidak benar?

 Apakah berita dan gambar  tentang aktiviti membeli-belah yang pernah tersiar di pelbagai media, portal antarabangsa dan portal dalam negara semuanya tidak benar?

 Oleh kerana Abdul Rahman Dahlan mengesahkan MO1 adalah Najib, adakah dakwaan DOJ bahawa isteri MO1 ada menerima pelbagai hadiah barang kemas bernilai RM128 juta daripada Jho Low juga tidak benar?

 Apakah pelbagai kemewahan majlis perkahwinan anak perempuan Rosmah sebagaimana yang kerap diceritakan oleh Tun Mahathir dalam ceramahnya sebelum ini tidak benar?

 Ohhh….apa lagi?

 Jika mahu dikutip satu persatu dakwaan mengenai Rosmah sejak 2009 lagi yang pernah didedahkan di pebagai media, senarainya mungkin terlalu panjang dan apakah 99 peratus daripadanya benar-benar tidak benar?

 Apakah tuduhan 99 peratus tidak benar dan apakah pula 1 peratus yang benar itu?

 Kiranya begitu banyak dakwaan tidak benar, mengapa tidak ada satu pun tindakan saman diambil?

 Malah, kenapa cabaran Tun Mahathir agar beliau disaman pun sehingga sekarang tidak disahut?

 Atau, mungkinkah 99 peratus  tuduhan adalah benar dan hanya 1 peratus tidak benar?

 Manalah tahu kan..kan…kan!!
(ShahbudinHusin 23/07/2017)

0

0

votes
Article Rating
Kongsikan artikel ini


JIKA MAHU DIKOREK, SEJARAH TUN M ATAU SEJARAH KJ YANG LEBIH HITAM?

Dengan garang, Ketua Pemuda UMNO, Khairy Jamaluddin yang dilaporkan mahu merebut salah satu jawatan Naib Presiden dalam pemilihan akan datang berkata, UMNO akan menggali semula sejarah Tun Mahathir Mohamad ketika pemerintahannya dari 1981 hingga 2003 dahulu.
Kata beliau, tindakan itu bukan saja sebagai suatu serangan balas, tetapi juga untuk menjadikan bekas Perdana Menteri dan sekutunya dalam Pakatan Harapan tidak lagi selesa.
“Orang kata kami siasat skandal lama dalam kerugian forex, tetapi tak kisahlah berapa lama ia berlaku, kita perlu siasat salah laku.
“Saya tidak suka bercakap buruk, tetapi orang ini asyik menyalahkan pentadbiran sekarang sedangkan dia ada rekod lebih teruk. Jika tidak mahu sejarah dibuka kembali, duduk diam-diam saja.
“Tetapi dia cabar kami, cakap tentang semua benda…kleptokrasi dan macam-macam lagi. Jadi, sejarah akan dibuka. Kami akan gali dan bongkar, biar rakyat buat keputusan,” kata KJ lagi di perasmian Meyuarat Perwakilan UMNO Kepala Batas, bahagian UMNO yang pernah dipiimpin oleh bapa mertuanya, Tun Abdullah Badawi.
Adakah Tun Mahathir gentar dengan tindakan itu?
Atau, adakah ia akan melemahkan beliau?
Tun Mahathir tentunya tiada masalah jika tindakan menggali dan mengorek sejarah kepimpinannya mahu dilakukan oleh kepimpinan Najib sekarang ini.
Beliau tidak saja dipercayai mampu menanganinya, malah tindakan itu secara tidak langsung merupakan serangan kepada UMNO sendiri yang akan menguntungkan Pakatan Harapan.
Ketika Tun Mahathir menjadi Perdana Menteri, ia bukan saja bermakna semuanya adalah tentang UMNO dan BN, tetapi juga ketika itu Najib dan Tun Abdullah sendiri berada dalam kerajaan sebagai menteri.
Apa mereka buat ketika itu?
Adakah terbukti mereka pernah bersuara atau hanya angguk membabi buta?
Jika semua kesalahan itu diungkit dan dikorek, manifestasinya ialah kerajaan UMNO dan BN memang tidak berguna di mata rakyat dan ia akan lebih memudahkan mereka menghumbannya daripada puncak kuasa dalam pilihanraya umum akan datang nanti.
Setidak-tidaknya, dengan apa yang dilakukan oleh Tun Mahathir sekarang, beliau bukan saja  menentang perlakuan Najib yang lebih membawa kerosakan kepada negara, malah juga untuk menebus kembali salah silapnya di masa lalu.
Tidakkah tindakan Tun Mahathir sekarang ini  patut dipuji dan disokong berbanding jika beliau hanya diam dan terus bersekongkol dengan kebatilan serta kemungkaran?
Selain itu, jika sejarah silam mahu dikorek dan diungkit, KJ juga harus ingat bahawa beliau sendiri banyak sejarah silam yang kelam dan hitam ketika era pemerintahan Tun Abdullah Badawi dahulu.
Apakah beliau lupa semua itu?
Seorang rakan, apabila terbaca berita mengenai KJ mengatakan mahu mengorek sejarah silam Tun Mahathir, lantas kegembiraan kerana memberinya idea spontan untuk menerbitkan sebuah buku mengenai kisah silam KJ bermula daripada kerja awalnya sebagai pegawai khas di pejabat Tun Abdullah (ketika itu masih menjadi Timbalan Perdana Menter), dilantik Exco Pemuda oleh Hishammudin, menjadi menantu Tun Abdullah, bertanding Naib Ketua Pemuda dan Ketua Pemuda yang penuh kontroversi, menguasai pentadbiran kerajaan melalui apa yang dikata budak-budak tingkat 4, didakwa mempunyai hubungan rapat dengan Singapura sehingga banyak saham-saham kerajaan dijual kepada Temasek Holding dan 1001 macam yang lain lagi.
Kata kawan tersebut, beliau akan cuba menyiapkan buku itu untuk pengetahuan generasi akan datang, kalau pun tidak diedar dan dijual menjelang PRU 14 akan datang, ia mungkin akan dilakukan sebelum pemilihan UMNO nanti.
Adakah sejarah silam Tun Mahathir menyebabkan wujudnya tanggapan campurtangan asing dalam kerajaan, harta-harta negara dijual sesuka hati dan kerajaan jadi lemah serta kucar-kacir?
Antara sejarah silam KJ dengan Tun Mahathir, sejarah siapakah sebenarnya yang lebih kelam, hitam dan memalukan UMNO serta negara?
(ShahbudinHusin 24/07/2017).

0

0

votes
Article Rating
Kongsikan artikel ini


PENEROKA PERLU BIJAK, MEREKA JUGA AKHIRNYA PERLU TANGGUNG GULA-GULA
YANG DIUMUMKAN NAJIB

Seperti yang dijangka, Dato’ Seri Najib Tun Razak telah mengumumkan “gula-gula” kepada peneroka-peneroka Felda, yang antara lainnya termasuk:

1. Wang tunai RM5,000 bagi setiap peneroka yang layak melibatkan peruntukan RM475 juta.
2. Sumbangan untuk mengurangkan pinjaman pembelian saham FGV yang ditanggung peneroka melibatkan peruntukan RM128 juta.
3. Pengurangan hutang penanaman semula peneroka sebanyak RM5,000 bagi setiap peneroka melibatkan peruntukan RM519 juta.
4. Dana RM300 juta sebagai tabung pinjaman untuk membantu penanaman semula.

Empat “gula-gula” utama ini melibatkan peruntukan sebanyak RM1.422 bilion pada masa Kerajaan Persekutuan dan Felda tidak mempunyai sumber kewangan.

Dato’ Seri Najib perlu memperincikan dari mana pentadbiran beliau akan memperolehi dana RM1.422 bilion ini supaya peneroka-peneroka tidak menjadi mangsa gula-gula Barisan Nasional buat kali kedua.

Perkara ini telah pun berlaku menjelang PRU13 apabila peneroka-peneroka Felda dibayar sagu hati sebanyak RM15,000 setiap keluarga kononnya sebagai “durian runtuh” akibat penyenaraian FGV. Perkara ini dilaporkan di dalam penyata kewangan Felda yang diaudit bagi tahun 2013 seperti yang saya sertakan di sini – “durian runtuh” sebanyak RM1,687,922,299 (2012) dan RM4,917,440 (2013); serta bayaran “one-off” kepada kerajaan negeri sebanyak RM550,000,000.

Jumlah yang dibayar sebagai “gula-gula” menjelang PRU13 ialah RM2.243 bilion dan ini dimasukkan menjadi belanja yang ditanggung Felda untuk menyenaraikan FGV.

Wang untuk membayar “gula-gula” menjelang PRU13 ini diambil dari dana Felda termasuklah sebahagian besarnya pinjaman yang dibuat oleh Felda dari KWSP, yang banyaknya disalurkan kepada FGV (seperti nota dari penyata kewangan Felda yang saya lampirkan).

Sebab itu saya menyeru peneroka-peneroka Felda dan rakyat Malaysia untuk mengambil iktibar bahawa pentadbiran Dato’ Seri Najib pernah menggunakan duit rakyat dan peneroka untuk menyogok peneroka dengan “gula-gula” sebelum PRU13 dahulu. Selepas PRU13, peneroka Felda dan rakyat dibebankan dengan hutang yang diambil Felda untuk menyogok peneroka Felda sehinggalah Felda berada dalam keadaan yang parah sekarang.

Saya yakin Dato’ Seri Najib kini menggunakan muslihat yang sama – menggunakan wang rakyat yang akan ditanggung oleh rakyat untuk memberi sogokan kepada peneroka. Akhirnya, wang RM5,000 yang diberikan kepada peneroka akan menjadi hutang Felda yang sama-sama ditanggung oleh peneroka kemudiannya, seperti mana telah berlaku sebelum PRU13.

Hakikatnya, Felda sudah tidak ada wang untuk diagihkan seperti ini. Selepas penyenaraian FGV yang mengundang malang, Felda menanggung hutang sekurang-kurangnya sebanyak RM8 bilion.

Dalam keadaan keberhutangan itu, dalam tahun ini Felda membeli pula pegangan dalam syarikat perladangan di Indonesia milik sahabat Dato’ Seri Najib pada harga yang berkali ganda lebih tinggi melibatkan wang sebanyak RM2.2 bilion. Jumlah RM2.2 bilion itu sudah tentu dibayar dengan hutang sekali lagi.

Maka anggaran saya Felda kini berhutang sekitar RM10 bilion dengan bayaran faedah sekurang-kurangnya RM400 juta setahun. Kedudukan kewangan Felda hanya dapat dianggarkan kerana sehingga kini, Felda belum mengedarkan laporan kewangan yang diaudit bagi tahun 2015 dan 2016 walaupun kita sudah memasuki suku ketiga 2017.

Dalam keadaan ini, mustahil Felda mempunyai dana sendiri untuk membayar “gula-gula” pilihanraya sebanyak RM1.422 bilion ini.

Dana ini sama ada dipinjam lagi oleh Felda (yang akan diwariskan kepada peneroka kerana hutang Felda adalah hutang peneroka) atau diperuntukkan kerajaan dari kutipan GST atau wang PETRONAS – kedua-duanya bermakna lebih banyak potongan peruntukan kepada rakyat keseluruhannya kerana terpaksa dibelanjakan sebagai sogokan politik.

Yang saya paling kesali ialah pengumuman sogokan ini berpunca dari kegagalan, ketirisan, penyelewengan dan kebodohan pentadbiran Dato’ Seri Najib sendiri yang telah menyebabkan beban kepada peneroka Felda:

1. Penyenaraian FGV yang gagal telah menyebabkan peneroka Felda menanggung hutang pembiayaan pembelian saham-saham FGV sedangkan nilai saham mereka jatuh teruk. Jika Dato’ Seri Najib tidak menyenaraikan FGV seperti yang didesak oleh kami, maka masalah ini tidak akan timbul.
2. Hutang penanaman semula peneroka yang mencecah lebih seratus ribu ringgit setiap peneroka berpunca dari ketirisan dan penyelewengan dalam pelantikan kontraktor serta pengurusan penanaman semula yang lemah. Jika proses ini diuruskan dengan baik oleh Felda tanpa terdedah kepada harga tender yang tinggi kepada kontraktor yang dilantik, sudah tentu peneroka tidak perlu untuk menanggung hutang-hutang ini.

Dato’ Seri Najib mungkin merasakan sogokan yang diumumkan itu akan dapat mengembalikan sokongan peneroka Felda kepada Umno/BN. Beliau sepatutnya lebih bimbang bahawa rakyat keseluruhannya semakin memahami kos yang ditanggung rakyat akibat keputusan-keputusan bodoh dan penyelewengan pentadbiran beliau.

RAFIZI RAMLI
AHLI PARLIMEN PANDAN
NAIB PRESIDEN KEADILAN.
Ulasan Blog –
Tidaklah sukar sebenarnya untuk memahami bahawa gula-gula yang ditawarkan Najib Razak kepada para peneroka ini adalah umpan politik untuk menang piliharaya semata-mata. Ia boleh dikatakan sebagai ulangan kepada umpan RM15,000 yang diberikan pada pilihanraya 2013 lalu.
Oleh kerana ia umpan, tujuannya bukan untuk menyelesaikan masalah sebenar para peneroka Felda. Ia hanya untuk menghalalkan ganjaran demi ganjaran diberikan setiap kali pilihanraya tiba, walaupun hakikatnya Felda tidak ada duit dan terpaksa berhutang untuk membayar semua yang dijanjikan itu.
Jika ada pilihanraya lagi, ia akan diulang sekali lagi dalam bentuk yang lain pula. Itulah putarannya.
Sebab itu, Suara Generasi Kedua Felda sendiri tidak gembira dengan apa yang diumumkan Najib itu. Bagi mereka, masalah sebenar peneroka Felda ialah pengurusan ladang yang tidak cekap serta penyata hutang tidak diberikan kepada peneroka.
Kali ini,  entah di mana lagi Felda akan berhutang untuk membayar semua yang dijanjikan. Semua orang tahu Felda tidak banyak. FGV sendiri rugi banyak dan wangnya yang pernah ada suatu ketika dalulu sudah pun dibelanjakan macam-macam, antaranya beli hotel dengan harga mahal di London dan sebagainya.
Apabila perlu berhutang, bermakna peneroka sendiri yang akan menanggungnya untuk jangka masa panjang.
Diberikan sedikit wang saku, tapi akhirnya peneroka terpaksa menanggung hutang yang bukan saja banyak, malah berpanjangan. Sudahnya, peneroka juga rugi.
Yang untung, hanyalah UMNO dan BN yang sepanjang masa mempergunakan peneroka Felda. Sebab itu, peneroka perlu bijak dalam membuat pilihan dalam pilihanraya akan datang.
Pakatan Harapan difahamkan turut menyediakan pelan keselesaan dan penyelesaian secara menyeluruh mengenai kedudukan para peneroka. Tunggu pengumuman mereka, jika ia adalah pilihan yang lebih baik, inilah masanya untuk berubah dan berhijrah.
(ShahbudinHusin 24/07/2017)

0

0

votes
Article Rating
Kongsikan artikel ini


BERBANDING TUN M YANG KONON BONEKA DAP, NAJIB JAUH LEBIH BAHAYA UNTUK
DIKEKALKAN KUASANYA

 Tidak sampai sepuluh tahun menjadi Perdana Menteri, majoriti rakyat Malaysia secara umumnya sudah mula sedar dan terasa betapa paling tidak bergunanya Najib Razak sebagai Perdana Menteri kepada kehidupan mereka.

 Gemar dengan pendekatan populis tapi menyusahkan rakyat dengan penarikan subsidi dan jerutan tanpa henti melalui GST, beliau sebaliknya membayangi semua tindakan itu dengan menyandarkannya kepada konon untuk masa depan negara dan menukar istilah sebutannya agar lebih sedap didengar dan seolah-olah berniat baik.

 Menarik subsidi misalnya ditukar kepada rasionalisasi subsidi, manakala GST kononnya diperkenalkan untuk kebaikan dan masa depan negara, bukan menambahkan beban dalam kehidupan.

 Hakikat bahawa semua itu menjadikan barangan semakin mahal dan lebih banyak wang diberikan kepada kerajaan tidak pernah dikisahkan.

 Malah, di sebalik wajah ceria dan menjual aura arwah bapanya, Tun Razak, Najib melakukan banyak kontradiksi lain seperti suka bermewah, banyak membazir, membiarkan isterinya berbelanja mewah dan kerapkali cerita keluarga lebih menjadi bahan berita berbanding membantu negara.

 Ketika rakyat dihimpit dengan pelbagai kenaikan dan kos sara hidup berikutan ketiadaan subsidi dan perlu membayar GST, Najib lebih menjadi bahan cecehan berikutan skandal 1MDB, hubungan dengan Jho Low dan penemuan wang beribu-ribu juta dalam akaun peribadinya.

 Tidak cukup dengan itu, untuk menutup hutang dan skandal, beliau kemudian berjinak-jinak dengan China yang menyebabkan banyak tanah, projek dan kontrak diberikan kepada kuasa ekonomi baru dunia itu.

 Terpalit dengan skandal dan kuasa Peguam Negara adalah penyelamatnya, berdepan PRU 14 yang tentu paling getir baginya, tidak sukar menjangka apa jadi kepada rakyat dan negara jika Najib terus berkuasa lagi.

 Juga tidak sukar menjangka betapa Jho Low mungkin bertambah-tambah lagi tahap “bilionairenya” atau barangkali berapa banyak lagi penguasaan China ke atas pelbagai projek dan aset negara sekiranya Najib terus menjadi Perdana Menteri selepas pilihanraya akan datang ini.

 Selain rakyat biasa dan penyokong perubahan, kalangan dalam UMNO juga ramai yang sedar bahawa liabiliti sebenar ialah Najib sendiri. Sukarnya UMNO dan BN untuk mengekalkan kuasa tidak lain ialah berpunca daripada Najib dan perkara-perkara lain yang terkait dengannya.

 Tetapi, untuk menutup semua ketakutan rakyat terhadap Najib itu, yang cuba ditakut-takutkan ialah wajah Tun Mahathir Mohamad yang kini menjadi Pengerusi Pakatan Harapan. Tidak cukup dengan sejarah silam beliau diungkit dan dibongkar semula, pengaruh DAP yang kononnya menguasai Pakatan Harapan turut sama didendangkan.

 Tun Mahathir  digambarkan hanya sekadar boneka DAP semata-mata kerana parti itu mempunyai lebih bilangan Ahli Parlimen dan dikatakan akan menguasai gabungan pembangkang tersebut. Seolah-olahnya bila Pakatan Harapan berkuasa nanti, DAP dan Cinalah yang akan menguasai negara ini.

 Lihatlah betapa takut dan gentarnya mereka dengan Tun Mahathir dan Pakatan Harapan sekarang ini. Memang benar sekarang DAP ada 37 bilangan Ahli Parlimen dan Bersatu cuma satu, tetapi kedudukan itu mungkin akan berubah dalam pilihanraya akan datang.

 DAP sebagaimana pilihanraya 2013 lalu, hanya akan bertanding 52 kerusi Parlimen saja dalam pilihanraya akan datang. Itupun lawan mereka adalah calon bukan Melayu juga daripada MCA, MIC atau Gerakan. Bermakna, siapa pun menang, kerusi itu tetap milik bukan Melayu.

 Bersatu pula akan bertanding di kerusi-kerusi yang ditandingi UMNO. Ada 88 kerusi milik UMNO seluruhnya, termasuk di Sabah dan di Semenanjung saja ada 73 jumlahnya. Di Sabah, kerusi milik UMNO itu mungkin akan ditandingi oleh Warisan bersama lain-lain parti di negeri tersebut.

 Makanya, untuk 73 kerusi di Semenanjung, ia akan dibahagikan antara Bersatu, PKR dan Amanah. Kerusi-kerusi sedia ada milik PKR akan terus ditandingi oleh mereka.

 Dalam hal ini, berikutan MCA, MIC dan Gerakan sudah mati dalam hati masyarakat bukan Melayu, jika pun DAP menang kesemua 52 kerusi Parlimen yang ditandinginya, jumlah kerusi yang dimiliki parti itu tidak mungkin dapat mengatasi jumlah kerusi Melayu yang bakal dimenangi oleh Bersatu, PKR dan Amanah.

 Kedudukan itu sesuai dengan komposisi kerusi dan kedudukan rakyat Malaysia sendiri.

 Yang penting, tsunami Melayu dan bukan Melayu mesti digerakkan seiring untuk menjadi tsunami rakyat Malaysia agar perubahan menjadi seimbang dan merata.

 Siapakah yang mampu menggerakkannya?

 Di sinilah gandingan Tun Mahathir dan Anwar bersama DAP yang sebenarnya amat menakutkan Najib, UMNO dan BN.

 Alasan mereka menakut-nakutkan tentang pengaruh dan penguasaan DAP atau orang Cina hanyalah kerana ketakutan itu. Bagi mereka yang mahu berfikir, jika Cina yang ditakuti, mengekalkan Najib juga sama seperti mengekalkan penguasaan Cina.

 Malah, bahayanya jauh lebih berganda kerana Cina yang akan lebih melebarkan sayapnya adalah seorang yang bernama Jho Low serta negara China itu sendiri.

 Adakah Lim Kit Siang pernah terbukti selama ini lebih menyusahkan negara berbanding Jho Low?

 Adakah selama 22 tahun berkuasa, Tun Mahathir lebih menakutkan dan merbahaya berbanding Najib yang belum sampai 10 tahun berkuasa?

 Jika Tun Mahathir dan Kit Siang selama ini terbukti tidak lebih bahaya berbanding Najib yang ada Jho Low dan kemungkinan hadir sama penguasaan negara China bersamanya, tidakkah bergabung tenaganya Tun Mahathir dengan Kit Siang mungkin memberi lebih kebaikan dan kesejahteraan buat kita semua?
 (ShahbudinHusin 25/07/2017)

0

0

votes
Article Rating
Kongsikan artikel ini


SIAPA "HANTU-HANTU RAYA" DI PEKAN?

Menjawab cabaran terhadapnya agar kekal berani bertanding di Pekan, Tun Mahathir Mohamad menyifatkan kawasan Parlimen yang diwakili Najib Razak itu sebagai kawasan “hantu raya”.
Ini kerana, ujar beliau, jumlah pengundi kawasan itu berubah dengan jumlah yang agak banyak pada setiap kali pilihanraya diadakan.
Itu bukan kawasan pilihanraya, itu kawasan “hantu raya”, tambah beliau.
Sebelum ini, Tun Mahathir ada melontarkan ura-ura kemungkinan akan bertanding di Pekan dan susulan daripada itu, sepupu Najib, Hishammudin Hussein mencabar Pengerusi Pakatan Harapan itu agar menunjukkan keberaniannya dengan kekal dengan pendirian tersebut.
Kalau beliau berani, saya sendiri bersama dengan Zahid Hamidi dan seluruh kepimpinan UMNO yang lain akan turun untuk mempertahankan Najib, tegas Hishammuddin.
Untuk melihat sama ada benar atau tidak kata-kata Tun Mahathir itu, mari kita lihat jumlah pengundi bagi Pekan sejak 1995 hingga 2013.
Pada pilihanraya 1995, jumlah kertas undi yang dikeluarkan ialah 24,565 iaitu mewakili 71.6 peratus daripada keseluruhan pengundi. Najib ketika itu menang dengan majoriti 10,793 undi.
Pada pilihanraya 1999, jumlah kertas undi yang dikeluarkan ialah 26,797 yang mewakili 74.78 peratus daripada jumlah pengundi. Najib ketika itu menang tipis hanya 241 undi saja.
Pada pilihanraya 2004, jumlah kertas undi yang dikeluarkan ialah 41,046 yang mewakili 77.9 peratus daripada seluruh jumlah pengundi. Pertambahan yang mendadak itu menyebabkan Najib menang dengan majoriti 22,922 undi, satu peningkatan yang cukup luar biasa.
Pada pilihanraya 2008, jumlah pengundi berdaftar yang direkodkan di Pekan ialah 58,217 dan kertas undi yang dikeluarkan sebanyak 47,870. Peratusan keluar mengundi ketika itu ialah 82.2 peratus. Majoriti kemenangan Najib menaik lagi kepada 26,464 undi.
Pada pilihanraya 2013 yang lalu, jumlah pengundi Pekan terus meningkat kepada 80,260 undi dan Najib menang menewaskan calon PKR, Fariz Musa dengan majoriti 35,613 undi.
Daripada statistik itu, jelas bahawa sejak pilihanraya 1999 di mana beliau hampir tewas ketika itu, jumlah pengundi di Pekan telah meningkat dengan mendadak.
Berapakah pula bertambahnya jumlah pengundi Pekan untuk pilihanraya akan datang?
Jawapan paling mudah – sudah tentu jumlahnya bertambahnya lagi. Berapa? Adakah ia sudah mencecah 100 ribu pengundi?
Siapakah mereka itu?
Apakah kawasan perumahan bertambah dengan banyaknya di Pekan tahun demi tahun?
Apakah setiap tahun begitu ramai orang daripada luar Pahang memilih untuk berhijrah, bermastautin dan memulakan kehidupan baru di Pekan?
Apakah juga bermakna sejak awal tahun 80-an, orang-orang Pekan begitu produktif menambah bilangan ahli keluarga sehingga mampu menambah jumlah pengundi bermula pada pilihanraya 2004?
Ataukah mereka itu adalah  “hantu-hantu raya” yang didatangkan dari mana-mana yang peranannya semata-mata hanya untuk mengundi setiap lima tahun sekali saja?
(ShahbudinHusin 25/07/2017)

0

0

votes
Article Rating
Kongsikan artikel ini


APA LAGI ZAHID HAMIDI MAHU?

Biar betul?
Kata Timbalan Perdana Menteri, Ahmad Zahid Hamidi, kadar jenayah telah mengalami penurunan sejak Najib Razak mengambil alih kepimpinan negara bermula pada 2009 lalu.
Beliau seterusnya menegaskan, penurunan kadar jenayah itu adalah kerana beberapa transformasi yang diperkenalkan oleh “bossnya” itu.
Ini cakap betul atau bodek sebenarnya?
Tetapi, mengapa masih banyak kejadian jenayah dilaporkan dalam media?
Tidak saja di akhbar dan televisyen, malah di media sosial juga boleh dikatakan sarat dengan berita dan video mengenai kejadian jenayah yang berlaku di sana sini.
Selain itu, bukan saja jenayah di peringkat “pencacai” kelihatan makin banyak, malah jenayah di peringkat atasan juga nampaknya kian bertambah di tahun-tahun kebelakangan jika berdasarkan apa yang dilaporkan di media-media itu.
Jadi, benarkah kadarnya telah mengalami penurunan?
Lebih dari itu, benarkah dasar transformasi Najib menyumbang kepada penurunan kadar jenayah itu?
Tidak cukup dengan itu, Zahid Hamidi seterusnya menambah, kadar jenayah juga menurun dengan ketara antara 2013 hingga 2017 iaitu sejak beliau menjadi Menteri Dalam Negeri dan Khalid Abu Bakar memegang jawatan Ketua Polis Negara.
Paling drastik indeks jenayah antara 2013 hingga 2017 telah turun lebih 53 peratus menyebabkan puratanya menjadi 47 peratus saja lagi, kata Zahid.
Alamak…mula-mula bodek “boss” dengan mengatakan kadar jenayah turun sejak 2009, lepas itu “masuk bakul angkat sendiri” pula dengan menyatakan penurunannya lebih ketara sejak beliau memegang jawatan Menteri Dalam Negeri.
Nampak pelik kenyataan seperti ini!!
Kenapa tiba-tiba “masuk bakul angkat sendiri” begini?
Tidak cukupkah dengan memuji dan membodek Najib saja?
Perlukah sebagai Timbalan Perdana Menteri, Zahid  puji “boss” dan kemudian “masuk bakul angkat sendiri” mengenai dirinya pula?
Apa agaknya mesej yang Zahid Hamidi mahu sampaikan kepada Najib?
Apa pun, Hishammuddin Hussein tentu tersenyum simpul dibuatnya dengan gelagat Zahid yang memuji Najib sambil “membodek” dirinya sendiri kali ini.
(ShahbudinHusin 26/07/2017)

0

0

votes
Article Rating
Kongsikan artikel ini


NAJIB MAKIN PELIK DAN TERDESAK, PENYAKIT SALLEH SAID KERUAK SUDAH
MENJANGKITINYA

Pelik dan terdesak, itulah gambaran paling tepat mengenai kedudukan Najib Razak kebelakangan dan ketika ini.
Semalam, ketika berucap di sebuah program pelaburan antarabangsa, Invest Malaysia,  Najib seolah-olah berdiri dalam program politik tempatan dengan tampil menyerang dan memperlekehkan Pakatan Harapan serta Tun Mahathir Mohamad.
Apa perlunya menyerang Pakatan Harapan dan Tun Mahathir di depan mereka, selain menunjukkan kelemahan dan jiwa kacau yang sedang melanda dirinya?
Dengan berbuat demikian, beliau secara tidak langsung telah mempamerkan wajah ketakutannya kepada golongan pelabur terhadap goyangnya kedudukan kuasa yang sedang dipegangnya.
Berbanding keutamaan menarik pelabur dan meyakinkan mereka mengenai prospek ekonomi negara, Najib terlihat sangat bimbang untuk menghadapi pilihanraya umum akan datang dan ini sesuatu yang tidak pernah dilakukan oleh mana-mana Perdana Menteri sebelum ini.
Malah, tindakannya itu meletakkan jiwa kacaunya sudah sama kronik dengan Salleh Said Keruak, salah seorang menteri lantikannya yang paling kerap mengeluarkan kenyataan.
Sejak struktur kepimpinan Pakatan Harapan berjaya dibentuk dan logonya dipersetujui dua minggu lalu, kelam-kabut dalam jiwa Salleh begitu terserlah sekali.
Mula-mula beliau menyoal dan melahirkan rasa sedih kerana tiada pemimpin DAP dalam tiga kedudukan teratas dalam Pakatan Harapan dan ia, tegas beliau, adalah gambaran parti itu dipinggirkan sedangkan DAP memiliki jumlah Ahli Parlimen teramai sekali berbanding PKR, Amanah dan Bersatu.
Sehari kemudian, Salleh berkata, yang berkuasa sebenarnya dan merupakan penentu kuasa dalam Pakatan Harapan ialah DAP. Semua pihak lain, tambahnya, terpaksa akur kepada kuasa DAP.
Ia seterusnya ditambah dengan kenyataan Setiausaha Akhbar Najib bahawa Tun Mahathir hanyalah boneka kepada DAP.
Tetapi semalam, Salleh kacau lagi jiwanya apabila berkata, DAP tidak mungkin membenarkan Tun Mahathir menjadi Perdana Menteri buat kali kedua selepas Pakatan Harapan berjaya merebut kuasa.
Pokoknya, yang mana satu kenyataan Salleh itu boleh dipegang – DAP dipinggirkan atau DAP paling berkuasa?
Esok, lusa dan seterusnya, entah apa-apa lagi tulisan atau kenyataan yang bakal direka-rekanya.
Kini, Najib nampaknya sudah menjangkiti penyakit Salleh itu. Tidak cukup dengan ucapan di program UMNO, program kerajaan, bercakap di televisyen, menulis di media sosial, melalui pegawai, menteri-menteri pengampu dan saluran media arus perdana untuk menyerang Pakatan Harapan dan Tun Mahathir, di depan pelabur antarabangsa pun dilakukan perkara yang sama juga.
Jika Salleh berubah-ubah dan sukar difahami, Najib pula sudah jadi tidak menentu dari segi fokus dan apa yang patut diperkatakannya dalam sesebuah majlis yang dihadirinya.
Tidakkah ia pelik dan apa lagi kalau bukan Najib sedang terdesak keadaannya?
(ShahbudinHusin 26/07/2017)

0

0

votes
Article Rating
Kongsikan artikel ini


MENGHARAP JUMAAT YANG BERKAT

Esok, Jumaat 28 Julai 2017, permohonan untuk mendaftarkan Pakatan Harapan  dengan Jabatan Pendaftar Pertubuhan akan dikemukakan secara rasmi.
Beberapa pimpinan Pakatan Harapan dijangka akan mengemukakan permohonan tersebut pada jam 10 pagi di pejabat Pendaftar Pertubuhan di Putrajaya.
Mudah-mudahan sempena hari Jumaat yang berkat, permohonan untuk mendaftarkan Pakatan Harapan itu tidak menimbulkan banyak masalah dan akhirnya diberikan kelulusan secara rasmi.
Dengan adanya Pakatan Harapan, sistem politik Malaysia akan menghampiri sistem dua parti yang bukan saja memudahkan lagi perubahan, tetapi akan memberi lebih kebaikan kepada rakyat dan negara.
Sama-samalah kita memberi sokongan dan doa kepada kejayaan pendaftaran Pakatan Harapan itu.
Pakatan Harapan adalah harapan baru bagi rakyat Malaysia.
(ShahbudinHusin 27/07/2017)

0

0

votes
Article Rating
Kongsikan artikel ini


PRESIDEN MCA 'BALUN' PRESIDEN UMNO?

Presiden MCA, Liow Tiong Lai menyifatkan isu mahu mengiktiraf komuniti India Muslim sebagai Bumiputera tidak lebih sebagai mainan politik untuk kepentingan sendiri sedangkan perkara itu tidak pernah dibincangkan dalam mesyuarat Kabinet.
Beliau yang juga Menteri Pengangkutan berkata, BN mempunyai saluran tersendiri untuk membincangkan apa-apa perkara berhubung isu atau dasar yang melibatkan kepentingan negara.
“Ini bukan satu isu, perkara itu tidak pernah dibangkitkan atau dibincangkan dalam Kabinet ataupun di peringkat BN.
“Hentikan daripada memainkan isu itu dan saya fikir penekanan perlu diberi kepada usaha mengukuhkan perpaduan nasional menjelang sambutan Hari Merdeka tidak lama lagi,” tegas Liow.
Siapa yang mula memainkan isu berkaitan taraf Bumiputera untuk India Muslim?
Adakah ia dilakukan oleh Tun Mahathir Mohamad, Muhyiddin Yassin atau mana-mana pemimpin Bersatu?
Adakah ia pernah dibangkitkan oleh Dr. Wan Azizah Wan Ismail, Azmin Ali dan lain-lain pemimpin PKR?
Adakah juga sesiapa daripada DAP dan Amanah pernah menjadikan isu berkaitan komuniti India Muslim sebagai mainan politik untuk kepentingan sendiri?
Jika sesiapa tidak pernah menyentuhnya, mengapa Presiden MCA itu berkata demikian?
Kepada siapakah beliau menujukan ‘balunannya’ itu?
Jika kita belum lupa, kita tentu ingat bahawa hanya Najib Razak yang pernah menjadikan isu berkaitan kedudukan India Muslim ini.
Mula-mulanya beliau mengkritik Tun Mahathir sebagai pemimpin yang mempunyai darah India, tetapi mendakwa tidak banyak membantu kaum India sendiri berbanding dirinya.
Mungkin menyedari kata-katanya itu terkena kepada dirinya semula memandangkan ramai orang kelilingnya, baik dalam pentadbiran kerajaan, UMNO dan pelbagai lagi turut terdiri daripada mereka yang berdarah India Muslim, Najib kemudian cuba bertindak lunak dengan mengiktiraf mereka sebagai Bumiputera.
Hanya Najib yang pernah membangkitkan isu berkaitan India Muslim serta mahu memberikan mereka taraf Bumiputera. Tidak pernah sesiapa yang lain berbuat demikian.
Tidak syak lagi, walaupun perkara itu tidak pernah dibincangkan dalam mesyuarat Kabinet sebagaimana yang diakui oleh Liow Tiong Lai, Najib nyata berbuat demikian secara umum dalam majis sambutan Hari Raya bersama komuniti India Muslim sendiri adalah semata-mata untuk kepentingan politik bagi menghadapi pilihanraya.
Yang menjadikannya mainan politik ialah Najib dan yang berharap mendapat manfaat peribadi daripadanya juga adalah Najib. Hanya Najib yang paling takut kalah pilihanraya, hilang kuasa dan tidak lagi menjadi Perdana Menteri selepas pilihanraya nanti.
Sebelum ini, MCA adalah antara yang paling lantang menolak Akta 355 dalam mesyuarat BN sehingga Najib menarik balik untuk mengambil-alih pembentangan pindaan akta tersebut di Parlimen, meskipun sudah berjanji mengenainya.
Hanya kerana MCA, Najib jadi kecut perut dan akhirnya buat pusingan U berkenaan Akta 355 itu.
Adakan Najib sekali lagi akan buat pusingan U, kali ini kepada komuniti India pula berikutan reaksi tidak menyenangkan yang mula ditunjukkan oleh MCA?
(ShahbudinHusin 28/07/2017).

0

0

votes
Article Rating
Kongsikan artikel ini


SIAPA ANTI MELAYU DAN ISLAM?

MCA, salah sebuah parti komponen BN yang sebelum ini diketahui merupakan antara penentang kuat Akta 355 daripada diambil-alih pembentangannya oleh kerajaan sehingga Najib Razak tunduk kepadanya, dalam perkembangan terbaru menyelar DAP kerana memberi lebih banyak bantuan kepada orang Melayu dan perkembangan agama Islam di Pulau Pinang.
Kata Ketua Biro Publisiti MCA, Chai Kim Sen, tindakan itu bermakna DAP telah meminggirkan masyarakat bukan Melayu dan bukan Islam di negeri itu.
“Selepas mengambil lih Pulau Pinang pada 2008, hanya dalam tempoh 8 tahun, Ketua Menteri Pulau Pinang, Lim Guan Eng telah memperuntukkan RM4.5 juta untuk hal ehwal Islam dan RM8 juta kepada 20 buah sekolah aliran agama Islam, satu jumlah yang lebih banyak berbanding agama lain.
“Pemberian kontrak kerajaan pula, 90 peratus daripadanya diberikan kepada Bumiputera,” ujar beliau.
Selain itu, tambah beliau, dibandingkan dengan pentadbiran di bawah Gerakan sebelum ini, kerajaan Pulau Pinang di bawah DAP juga memperuntukkan lebih banyak kepada masyarakat Bumiputera berbanding kaum-kaum lain.
Maka, antara DAP dan MCA, siapa yang sebenarnya anti Melayu dan anti Islam?
Kenapa MCA perlu  marah kepada DAP hanya disebabkan memberi lebih banyak bantuan serta pertolongan kepada orang Melayu dan agama Islam?
Bukan tindakan DAP itu membuktikan mereka menghormati kedudukan Melayu sebagai kaum majoriti serta Islam sebagai agama rasmi Persekutuan?
Adakah MCA kini ingin membuka topeng dan mendedahkan wajah sebenar mereka bahawa meskipun berada di dalam BN menjadi rakan karib kepada UMNO, sikap sebenar mereka ialah anti Melayu dan anti Islam?
Jika begitu, tidakkah BN yang ada MCA didalamnya lebih merbahaya untuk terus mentadbir negara berbanding Pakatan Harapan yang dianggotai oleh DAP?
Selama ini, DAP selalu digambar dan dijeritkan sebagai parti yang anti Melayu dan anti Islam, terutama kepada orang-orang kampung dan mereka yang tinggal di luar bandar.
Memilih DAP atau mana-mana parti yang mempunyai hubungan dengannya kerapkali ditafsirkan sebagai ancaman kepada kedudukan Melayu dan Islam di negara ini.
Di Pulau Pinang, pelbagai gambaran buruk kepada Melayu dan Islam konon telah dilakukan oleh DAP sejak mereka menguasai pemerintahan negeri itu.
Daripada pemimpin atasan UMNO, menteri, pimpinan di bahagian, pencacai di cawangan, blogger berbayar sehinggalah pengomen-pengomen di blog dan media sosial yang diketahui cuma dihadiahkan telefon pintar A9 dan duit raya setahun sekali sebanyak RM900, mainan mereka mengenai DAP itu anti Melayu dan anti Islam bagaikan tiada kesudahannya, meskipun sudah banyak bukti ditampilkan untuk menidakkannya.
Akhirnya, kenyataan pemimpin MCA sendiri telah memberikan jawapan yang sebenarnya.
(ShahbudinHusin 27/07/2017).

0

0

votes
Article Rating
Kongsikan artikel ini


TIDAK PERLU TUN M KEMBALI SEMULA KEPADA UMNO, SEBALIKNYA RAMAI AHLI
UMNO AKAN MASUK BERSATU

Kata-kata bahawa Tun Mahathir Mohamad akan kembali menyertai UMNO semula sekiranya Najib Razak tidak lagi memimpin parti itu bukanlah perkara baru sebenarnya.
Ia selalu kedengaran, bahkan kerap diulang-ulang mengikut masa dan kesesuaian.
Mereka yang melakukan propaganda demikian tidak lain hanyalah bertujuan melemah dan memporak-perandakan Pakatan Harapan yang memang diketahui amat berpotensi dan sedang berada di laluan yang betul untuk mengambil alih pentadbiran kerajaan selepas pilihanraya akan datang.
Mereka secara umumnya sedar bahawa beradanya Tun Mahathir bersama Pakatan Harapan adalah kelebihan yang nyata bagi gabungan itu dan dalam masa yang sama bakal menimpakan mala petaka besar kepada UMNO dan BN.
Tun Mahathir bukan saja disenangi oleh orang Melayu di bandar, kampung dan desa, bahkan juga lebih dipercayai oleh masyarakat bukan Melayu untuk menyelamatkan keadaan negara ini. Di kalangan pemimpin UMNO sedia, tidak ada yang dapat menandinginya dari segi meraih kepercayaan pelbagai lapisan masyarakat.
Lantaran itu, untuk tujuan melemahkan Pakatan Harapan, selain mengorek dan mengungkit sejarah silam ketika beliau berkuasa dahulu, UMNO juga terpaksa memainkan sentimen kemungkinan Tun Mahathir kembali menyertai UMNO semula bagi menambah-kukuhkan lagi propaganda jahat mereka.
Ia diharapkan bukan saja agar penyokong Pakatan Harapan meragui kesetiaan Tun Mahathir, tetapi juga untuk membolehkan penyokong UMNO serta BN kekal setia dan  tidak mudah beralih arah dalam undi yang diberikan nanti.
Penegasan Tun Mahathir bahawa beliau tidak akan kembali semula kepada UMNO bukanlah kali pertama dilakukannya, malah sudah kerapkali diucapkannya.
Sebagaimana biasa, pendirian Tun Mahathir mudah saja, UMNO yang ada sekarang adalah parti yang sudah rosak dan yang merosakkannya tidak lain ialah Najib Razak.
Maka, tiada keperluan sama-sekali untuk beliau kembali menyertai UMNO semula, biar pun jika ditakdirkan sama ada esok atau lusa Najib sudah tiada lagi bersama parti itu.
Tun Mahathir perlu terus bersama dengan Pakatan Harapan dan menggembleng usaha sehingga mencipta suatu sejarah sebagai parti yang pertama berjaya menumbangkan UMNO dan BN di peringkat Pusat.
Tidak itu saja, dengan kejayaan menumbangkan UMNO dan BN, Tun Mahathir akan turut mencipta sejarah berganda sebagai pemimpin ulung yang berjaya menubuhkan kerajaan ketika menjadi Pengerusi BN dan kemudian sebagai Pengerusi Pakatan Harapan.
Lagi pula, tiada parti lain boleh menyelamatkan negara ini selain Pakatan Harapan. Sementara UMNO dan BN sudah rosak, Pas yang bertanding sendirian pula langsung tidak boleh diharap sebagai penyelamat.
Agama yang kononnya mereka perjuangkan hanyalah semata-mata alat, sedangkan pemimpin-pemimpinnya sendiri tersilau antara nikmat sementara di dunia dengan perjuangan untuk akhirat. Antara bersih dan korup juga mereka selalu tersilap atau buat-buat silap.
Sebaliknya, Pakatan Harapan melalui gabungan empat parti serta bekerjasama dalam bentuk lain di Sabah dan Sarawak, adalah gabungan yang lengkap, mewakili semua kaum dan dianggotai oleh pemimpin-pemimpin berpengalaman serta berpendidikan untuk menerajui dan membina semula negara.
Pakatan Harapan, di samping keadaan UMNO dan BN yang sudah rosak dan membuatkan rakyat hidup sengsara, realitinya sedang dinanti-nanti untuk menjadi sebuah kerajaan baru dan penyelamat bagi Malaysia. Hanya peti undi PRU 14 detik masa yang ditunggu-tunggu.
Untuk itu, memang tiada keperluan untuk Tun Mahathir menoleh ke belakang atau memikir-mikir lagi untuk kembali semula kepada UMNO. Keputusan melupakan terus UMNO adalah keputusan tepat dan benar.
Malah, apabila kerajaan Pakatan Harapan tertubuh nanti, akan berduyun-duyunlah ahli UMNO menyeberang kepada Bersatu atau lain-lain parti dalam gabungan itu.
Ketika itu, percayalah, yang memilih menyertai DAP pun tak terbilang dengan jari ramainya. Ahli UMNO kebanyakannya tidak biasa hidup tanpa berada dalam kerajaan kerana sudah biasa dengan pelbagai keselesaan.
UMNO yang tidak lagi mempunyai kuasa akan perlahan-lahan ditinggalkan dan akhirnya akan kontang sendirian tanpa nesan. Adanya Najib lebih memudahkan “kematian” UMNO yang sudah dirosakkannya itu.
(ShahbudinHusin 28/07/2017)

0

0

votes
Article Rating
Kongsikan artikel ini